Miskin bandar tak mampu nikmati Menu Rahmah

Selepas seminggu pengenalan Menu Rahmah oleh kerajaan, sebagai usaha menangani kos sara hidup, segelintir keluarga miskin bandar mengakui belum dapat “menikmati” kebaikan daripada program tersebut.
Ini kerana harga set makanan yang disediakan masih dalam kategori tidak mampu dimiliki dan tidak berbaloi untuk dibeli dalam kuantiti yang banyak khususnya bagi mereka dengan ahli keluarga yang ramai.
Seorang pekerja kontraktor kebersihan menyifatkan set menu dan tawaran harga yang disediakan oleh program tersebut sebagai jauh dari kemampuan kewangannya.
Dengan gaji bulanan kurang dari RM2,000 sebulan, dia membayangkan dirinya tidak boleh memperuntukkan sejumlah wang untuk membeli hidangan daripada Menu Rahmah meskipun serendah RM5 setiap set.
“Sebulan sekali mungkin saya boleh beli. Kalau untuk makan hari-hari, saya kira lebih baik beli barangan dapur dan memasak di rumah.
“Kalau makan Menu Rahmah, saya perlu bayar RM30 untuk enam set nasi. Empat untuk anak, dua untuk saya dan isteri.
“Belum termasuk ibu saya yang duduk bersama di rumah, semuanya tujuh set nasi atau RM35,” kata Thanalinggam kepada MalaysiaNow ketika mengunjungi sebuah pasar raya di Subang Jaya, Selangor.
Bagaimanapun, katanya, dia masih dalam keadaan tersepit.
Bukan sahaja tidak mampu membeli set Menu Rahmah, barangan basah dan keperluan dapur asas juga susah disebabkan harga yang tinggi.
Bahkan untuk membeli keperluan asas seperti telur juga menjadi sukar untuknya kerana kekurangan bekalan tersebut.
Sejak setahun lalu, dia dan keluarga amat jarang menikmati sumber protein yang baik seperti ikan atau ayam sebagai lauk makanan disebabkan kos barangan yang meningkat secara drastik.
Sebaliknya, keluarganya menggantikan protein dengan makanan sejuk beku yang jauh lebih murah dipadankan dengan nasi putih dan kicap manis.
“Beli nugget baru RM6 hingga RM7 satu paket. Boleh goreng makan dengan nasi tiga atau empat kali. Kadang-kadang beli sardin atau makanan dalam tin yang murah-murah.
“Itu lebih jimat berbanding beli makanan di luar walaupun murah tapi kita tak mampu.”
Atas sebab itu, Thana berkata dia tidak boleh menjawab pertanyaan apabila ditanya mengenai kebaikan yang diterimanya daripada program tersebut.
Baginya, tiada perubahan ketara sebelum atau sesudah program itu diperkenalkan.
“Jika kerajaan boleh turun harga barang macam telur atau ayam, lebih baik.
“Kita semua boleh bagi makan anak makanan elok dan sihat. Mereka juga boleh jadi kuat dan sihat.”

Lauk kari ikan tongkol berharga RM5 setiap satu, disediakan untuk dijual di bawah program Menu Rahmah oleh kerajaan.

Tiada kawalan dalam pembelian?
Menu Rahmah adalah program makan tengah hari atau malam yang menyediakan hidangan seimbang yang merangkumi nasi, satu sumber protein dan sayur ditawarkan dengan harga serendah RM5 satu set.
Program ini dikatakan menjadi satu inisiatif baru kerajaan bagi menampung beban kos sara hidup rakyat susulan daripada cadangan beberapa kementerian.
Ianya dilaksanakan bermula 26 Januari lalu bersama wakil-wakil persatuan restoran.
Antaranya, Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS), Persatuan Pengusaha Tomyam Malaysia dan lain-lain.
Tinjauan MalaysiaNow di Mydin Hypermarket Subang Jaya baru-baru ini mendapati hidangan Menu Rahmah yang disediakan oleh pasar raya itu mendapat sambutan hangat dalam kalangan pelanggan.
Rata-rata pelanggan yang datang dilihat terus fokus memilih hidangan dan makanan goreng yang dijual.
Sementara itu, kelihatan seorang wanita berpakaian uniform jururawat membawa lambakan bekas makanan set Menu Rahmah hari Rabu berupa nasi, ayam goreng kunyit dan bayam goreng di dalam troli serta beberapa makanan bergoreng lain.
Ketika ditanya, sama ada makanan dengan kuantiti berlebihan tersebut dikirim oleh rakan-rakan sekerja, dia menafikan.
Katanya yang mahu dikenali sebagai Ida memberitahu dia sengaja membelinya dengan kuantiti yang lebih kerana memudahkan urusannya di rumah.
Jelasnya, anak-anaknya yang bakal pulang ke rumah pada jam 4 petang boleh menikmati hidangan tersebut.
Manakala lebihan beberapa set lagi akan disimpan dalam peti sejuk dan dipanaskan semula untuk makan tengah hari esok.
“Saya pun boleh bawa bekal ke tempat kerja kalau tak sempat masak. Memang mudah kalau beli macam ni. Kalau dah habis (stok), boleh datang beli lagi,” katanya kepada MalaysiaNow.
Kenyataan Ida sangat ironi dengan keadaan yang dialami oleh Thana di mana dia tidak mampu membelikan set makanan dengan kerap untuk ahli keluarganya.
Sebelum ini, Pengarah Urusan Mydin  Ameer Ali Mydin memberitahu tiada halangan kepada para pelanggan untuk membeli set-set hidangan Menu Rahmah yang dijual di pasaraya itu dan terbuka kepada semua kelompok pelanggan.
Beliau dilaporkan berkata, pihaknya yakin golongan yang berkemampuan tidak akan mengambil kesempatan terhadap menu yang dijual dengan harga murah itu.
Bagaimanapun, Ida menegaskan, meskipun bergelar penjawat awam dia dan suami masih terkesan dengan beban ekonomi terutamanya tinggal di kawasan yang pembangunannya pesat seperti Subang Jaya.
Atas sebab itu, Ida merasakan amat adil sekiranya dia juga dapat menikmati menu hidangan daripada program tersebut walaupun mempunyai gaji dan status kerja tetap.
Berbeza dengan sekumpulan tiga pelajar universiti swasta dari Kolej Antarabangsa INTI, mereka tidak merasakan perubahan besar melalui hidangan Menu Rahmah kerana sudah banyak kedai makan dan warung yang menyediakan “nasi bajet” untuk makan pagi hingga petang.
Bercakap kepada MalaysiaNow, mereka berkata sebelum program itu dilaksanakan, menu lain yang seringkali menjadi pilihan utama pelajar adalah nasi kukus ayam cincang, bubur nasi ayam carik, nasi bujang dan nasi gulai ayam kak wok yang dijual oleh gerai-gerai tepi jalan berdekatan kawasan kolej.
“Selain nasi, ada juga laksa atau mee kari. Semuanya bawah RM5 dan RM6. Tapi tak semewah makan di kedai, lauk-lauknya kurang sedikit.
“Menu Rahmah baik juga, tapi sebelum ni pun dah ada gerai yang tawarkan makanan murah. Bukanlah makanan dalam restoran, cuma warung atau gerai penjaja sahaja.”


Telefon pintar ‘rahmat’ atau ‘bencana’ ketika PKP Raya?

Ketika semakin ramai menghabiskan berjam-jam lamanya dengan alatan elektronik dan peranti pintar, tanpa sedar mereka menjadi semakin jauh dan mula terpisah daripada menghabiskan waktu bersama keluarga malahan ketika meraikan lebaran yang sepatutnya merapatkan lagi hubungan sesama mereka.Hari Raya Aidilfitiri tahun ini sekali lagi diraikan dalam suasana pandemik, jauh dari keluarga ekoran larangan perjalanan rentas negeri dan daerah yang sebelum ini memainkan peranan penting dalam merapatkan hubungan kekeluargaan.Sekali lagi, telefon pintar menjadi alat untuk berkomunikasi dengan keluarga tercinta.Seorang pensyarah psikologi di Universiti Segi Mariani Md Nor berkata penggunaan media sosial untuk berkomunikasi dengan keluarga dan rakan-rakan adalah satu cara terbaik yang boleh dilakukan ketika ini kerana tiada pilihan melainkan terpaksa duduk berdiam di rumah.Bagaimanapun, dia berkata penggunaan peranti pintar yang tidak dikawal boleh menjadikan seseorang ketagihan sehingga boleh menghilangkan semangat perayaan Aidilfitri kerana lebih suka menghadap telefon untuk mengemaskini status di media sosial daripada menyambut perayaan dengan tradisi kekeluargaan.“Orang ramai biasanya teruja pada awal raya sahaja, kemudian mereka sibuk dengan telefon, cuba menghubungi kawan-kawan dalam talian dengan memencilkan diri dari keluarga sendiri,” katanya kepada MalaysiaNow.Mariani berkata hal “pandemik telefon pintar” ini bukan sahaja masalah orang muda, bahkan ia juga turut merebak kepada orang yang lebih tua dalam masyarakat.“Penggunaan telefon adalah aktiviti rutin yang kemudian menjadi tabiat. Penggunaan berpanjangan boleh menyebabkan ketagihan,” katanya.Fauziah Mohd Sa’ad dari Universiti Pendidikan Sultan Idris (UPSI) turut bersetuju peningkatan ketagihan penggunaan telefon pintar dalam kalangan orang ramai sudah semakin meningkat ketika terpaksa duduk di rumah sepanjang tempoh perintah kawalan pergerakan (PKP).“Orang ramai duduk di rumah tak ada banyak benda nak dibuat. Jadi, mereka habiskan waktu dengan telefon pintar termasuklah ketika sambutan raya.“Namun penggunaan telefon boleh menyebabkan ketagihan. Ia menghalang kita daripada berinteraksi dengan orang lain secara bersemuka,” katanya kepada MalaysiaNow dan menambah mengehadkan penggunaan telefon adalah kunci utama bagi menangani masalah kompleks tersebut.“Saya fikir penggunaan telefon ini okey saja kalau ia digunakan bagi tujuan yang betul dan boleh gembirakan kita. Namun perlu ada hadnya.“Jangan guna telefon sehingga ia menjejaskan anda secara fizikal, psikologi dan sosial. Utamakan kesihatan dan keluarga dahulu,” katanya.Mariani dan Fauziah turut berkata ketagihan penggunaan telefon dalam kalangan anak-anak yang membesar dengan peranti di samping kurangnya interaksi dengan orang lain.Fauziah bahkan berkata ramai ibu bapa yang “merasuah” anak mereka dengan memberikan telefon pintar supaya anak-anak tidak “mengganggu”.Namun, katanya, dengan melakukan perkara demikian, anak-anak akhirnya akan merasakan alat peranti adalah lebih menyeronokkan daripada berinteraksi dengan orang lain sehingga menyebabkan kurang kemahiran bersosial.“Anak-anak ini nantinya tidak mampu membawa diri ketika berziarah ke rumah orang dan mereka jadi sukar berinteraksi dengan orang yang mereka temui.”Selain itu, katanya, ada juga risiko anak-anak terdedah dengan kandungan tidak senonoh dalam internet seperti video porno dan ganas.Justeru, Fauziah mengingatkan ibu bapa untuk sentiasa memantau telefon anak-anak.Sementara Mariani pula menasihatkan ibu bapa untuk mengawal penggunaan peranti elektronik dalam kalangan anak-anak dan diri mereka sendiri demi menunjukkan teladan untuk diikuti.“Ibu bapa muda perlu pantau perkembangan fizikal, emosi dan sosial anak-anak. Kawal penggunaan peranti elektronik anak-anak dan diri kita sendiri sebagai ibu bapa.“Kita tak mahu anak-anak kita mengikut teladan yang tabiatnya sama macam robot dan kemudian menjejaskan mereka pada masa akan datang,” katanya dan menambah ibu bapa perlu merancang masa anak-anak dengan memastikan jadual aktiviti mereka seimbang.“Hadkan masa anak-anak dengan telefon pintar dengan cara kita berkomunikasi dengan mereka. Rancang masa mereka di rumah, dan pastikan mereka membesar dalam suasana positif.”


Punca sakitnya Malaysia

Ketika sihat, kita mudah untuk membuat rancangan.Isnin selepas kerja boleh berjoging.Selasa pula ajak sahabat baik untuk makan malam dan seterusnya.Tetapi dalam keadaan tidak sihat, cubalah seseorang membuat rancangan.Setiap hari tiba-tiba menjadi tidak menentu.Tidak menentu kerana tidak pasti sama ada hari itu kita akan dikurniakan kesihatan untuk melakukan apa yang dihajat atau tidak.Kalau tidak cukup duit, kita boleh ikhtiarkan.Cuma kalau tidak cukup sihat, kita cuma boleh berharap ubat yang kita telan hari ini dapat menyembuhkan kita.Tiba-tiba di dalam jiwa kita, timbul niat untuk bersenam peluh setiap hari.Timbul kesedaran di dalam diri kita keperluan untuk makan secara sihat, seimbang dan sederhana.Sakit menyebabkan kita memahami harta manusia paling berharga bukanlah duit, tetapi tubuh yang sihat.Namun ketika sakit, apa yang paling kita harapkan ialah Tuhan masih sayang kepada kita dan sanggup memberikan masa kepada kita untuk menukar cara kehidupan kita.Cuma masalahnya, kebanyakan kita, setiap kali selepas sembuh semula, kita terus ketepikan niat bersenam dan makan secara sihat, seimbang dan sederhana.Kita kembali ke “petak satu” dan terlupa bahawa setiap hari yang berlalu bermaksud ketibaan hari kita ditimbus tanah semakin hampir.Bagaimana pula dengan negara yang sakit?Negara sakit kerana sikap pemimpinnya.Sikap pemimpinnya pula ditentukan oleh rakyatnya.Malaysia, jika ditinjau pandangan pemimpin-pemimpin negara lain, ialah negara paling bertuah di dunia.Apa sahaja biji yang jatuh ke tanah boleh tumbuh menjadi pokok.Bukan itu sahaja, di dalam tanah Malaysia terdapat pelbagai galian yang diperlukan pasaran dunia – daripada minyak hinggalah ke bauksit.Di atas tanah pula, Malaysia dikurniakan hutan khatulistiwa yang penuh dengan pelbagai hasil.Sekelilingnya, Malaysia diberikan laut yang penuh dengan ikan dan juga petroleum.Yang paling hebat ialah semua kurniaan ini dilindungi daripada malapetaka bumi yang dahsyat seperti gempa bumi, “cyclone”, “hurricane”, empat musim dan kemarau menggila.Disebabkan itu, siapa yang tidak cemburu dengan apa yang ada di Malaysia?Malaysia ini boleh dikatakan satu kurniaan yang lengkap seperti seorang manusia dikurniakan tubuh badan yang sempurna.Seperti tubuh badan yang sempurna, Malaysia hanya memerlukan seorang pengurus yang baik bagi mengembangkan potensi setiap bahagian tubuh agar ia kekal sihat dan berfungsi.Malangnya, Malaysia tetap jatuh sakit kerana para pemimpinnya lebih suka berbalah daripada mentadbir dan mengurus.Hari ini negara kita sedang sakit.Sakit ekonomi, sakit politik dan sakit Covid-19.Apa yang disibukkan sesetengah pemimpin yang berkuasa ialah pilihan raya.Selepas pilihan raya negeri (PRN) Melaka, mahu pula PRN Johor.Selepas Johor, mahu pula pilihan raya umum (PRU).Apakah pilihan raya ubat kepada sakit-sakit yang sedang dialami negara?Jika rakyat tetap memilih muka-muka yang sama, janganlah harap ada keajaiban yang bakal berlaku.Sepertimana apabila kita sakit, kita mudah menyalahkan cuaca, makanan dan sebagainya.Jarang kita melihat diri sendiri sebagai punca lemahnya tubuh badan kita.Hari ini, rakyat dilihat agak bersatu menyalahkan para pemimpin yang ada atas masalah kesihatan yang dialami Malaysia.Masalahnya, siapa yang pilih pemimpin yang ada ini kalau bukan kita?“Katak” pun kita yang pilih.Itulah punca sakitnya Malaysia.


Kesesakan trafik bukan berpunca daripada balik kampung, kata polis

Polis hari ini menafikan kesesakan trafik di lebuh raya utama di Selangor semalam disebabkan orang ramai pulang ke rumah daripada percutian Hari Raya Aidilfitri di kampung halaman.Ketika dihubungi MalaysiaNow, Ketua Polis Gombak Arifai Tarawe berkata kesesakan di lebuh raya Karak disebabkan pemeriksaan yang diperketatkan di sekatan jalan raya bagi memastikan pengguna jalan raya mematuhi larangan rentas negeri dan daerah.“Ada kesesakan sepanjang 3 hingga 4km dari sekatan jalan raya.“Kebanyakan pengguna jalan raya yang merentas negeri memiliki surat dari majikan mereka,” katanya.Beliau berkata hanya 27 kompaun dikeluarkan semalam kerana percubaan untuk merentas negeri tanpa surat kebenaran.Sebuah gambar kesesakan lalu lintas dari lebuh raya pantai timur memasuki Lembah Kelang tular di Twitter semalam selepas ia dimuat naik Lembaga Lebuhraya Malaysia.Pengguna media sosial turut menyuarakan kebimbangan mengenai kepatuhan orang ramai terhadap larangan rentas negeri perintah kawalan pergerakan (PKP) yang bakal berakhir pada 7 Jun depan.


Terminal logistik 5G pertama Eropah dibuka di Hungary

Terminal logistik darat pelbagai mod pertama di Eropah menggunakan teknologi 5G dibuka berhampiran perkampungan Fenyeslitke di timur Hungary pada Selasa, lapor Xinhua.
Rangkaian 5G yang diperlukan untuk projek East-West Gate (EWG) dibangunkan Vodafone Hungary manakala peralatan rangkaian dibekalkan Huawei dari China.
Terminal yang dibangunkan dengan kos lebih 40 bilion forint (AS$95.3 juta), mampu mengendali sehingga satu juta kontena dua puluh kaki (TEU) setahun, menjadikannya kemudahan terbesar di benua itu dari segi kapasiti dan keluasan.
"Dengan pembinaan projek East-West Gate itu, Hungary kembali semula dalam peta logistik rel antarabangsa," menurut ketua pegawai eksekutif (CEO) syarikat East-West Intermodal Logistics Janos Talosi.
Beliau berkata segala teknologi termaju telah digabungkan dalam pembinaan terminal yang menjadikan sistem pengangkutan lebih cepat dan tepat.
"Visi kami adalah untuk EWG menjadi pintu masuk ke Laluan Sutera baru," katanya kepada Xinhua di tapak pembinaan selepas majlis perasmian.
China mempromosi teknologi moden dalam rangka Inisiatif Jalur dan Laluan, oleh itu ia bukanlah suatu kebetulan mengapa EWG memilih rangkaian 5G persendirian terkini yang disediakan oleh Huawei, menurut Talosi
EWG ialah terminal pertama di Eropah yang dapat mengawal kren dari jauh menggunakan teknologi 5G. Terminal ini mempunyai satu kren gergasi selebar 41m dan dua 28m lebar di rel serta kren tayar getah setinggi 20m.
Kren yang dibekalkan syarikat Austria Kunz, dilengkapi 20 kamera resolusi tinggi yang imejnya dengan bantuan 5G, boleh dilihat dalam masa nyata di tengah terminal, membolehkan pekerja mengawal kren tersebut  jika mereka bekerja di kabin kren.
Fungsi utama terminal untuk memindahkan barangan masuk menerusi rel, sistem yang diperlukan memandangkan tolok 1,520 milimeter digunakan di Rusia dan kebanyakan negara Asia berbanding 1,435 milimeter digunakan di Eropah.
EWG juga mempunyai kapasiti besar untuk pemindahan produk pertanian dan tidak lama lagi boleh menjadi hab rel terbesar untuk eksport makanan Ukraine. Pada perasmian itu, kereta api pertama yang membawa barangan pertanian dari Ukraine masuk ke terminal.
Mulai November 2022, terminal itu dijangka mampu mengendalikan 800 tan bijirin dan 450 meter padu minyak bunga matahari sejam, menjadikannya hab rel terbesar untuk eksport makanan Ukraine, menurut syarikat itu.


Kadar sewa merosot meskipun permintaan catat pertumbuhan positif

Pemilik hartanah yang menyewakan kediaman terpaksa menurunkan kadar meskipun permintaan terhadapnya meningkat pada separuh tahun pertama 2021 (H1 2021), menurut data daripada laman sesawang hartanah tempatan, iProperty.Harga median permintaan sewaan (asking rental price) di Kuala Lumpur menurun 13%, manakala di Selangor, harga permintaan sewaan untuk kondominium dan kediaman servis menurun masing-masing 6 dan 10%.Di Pulau Pinang, harga median turun RM100 kepada RM1400 manakala di Johor harga median turun sebanyak RM200 kepada RM1,200.Jurucakap iProperty Premendran Pathmanathan berkata, penurunan itu disebabkan masalah ekonomi yang melanda negara akibat pandemik Covid-19.“Ramai tuan rumah terpaksa menyerap sebahagian daripada kemerosotan pendapatan dan menurunkan harga sewa unit-unit mereka, memandangkan mereka terpaksa bersaing untuk mencari penyewa yang stabil dari segi kewangan,” katanya pada pembentangan maya mengenai kadar permintaan sewaan hartanah di empat negeri.Katanya, masalah kewangan yang dihadapi oleh kumpulan demografi tertentu mengakibatkan sebahagian pemilik hartanah sukar mencari penyewa.Menurut data iProperty, hasil sewa untuk rumah teres merosot kepada 2.9% daripada 3.3% pada H1 2020. manakala hasil sewa untuk kondominium dan pangsapuri berservis masing-masing merosot sebanyak 0.3% dan 0.2%, manakala pangsapuri kekal pada 4.4%.Bagaimanapun, permintaan terhadap kediaman sewa meningkat 1.9% dalam tempoh sama setelah mengalami pertumbuhan negatif pada H1 2020 sebanyak -5.6%.Peningkatan itu disumbangkan oleh permintaan ketara terhadap rumah teres dan pangsapuri servis, masing-masing mencatatkan peningkatan 14.1% dan 8.0%.Trend itu menunjukkan perubahan berbanding H1 2020 yang menyaksikan perumahan jenis kondominium mendapat permintaan sewaan tertinggi.Dapatan itu mengikuti trend pencarian kediaman mempunyai ruang lebih besar yang dilaporkan sebelum ini.“Permintaan sewaan rumah teres meningkat di keempat-empat negeri.“Kecuali di Johor, permintaan kondominium menurun kerana peningkatan penyenaraian unit,” katanya.Bagi kediaman servis, permintaan sedang meningkat di Kuala Lumpur, Johor dan Pulau Pinang dan terus menurun di Selangor.


31 ekor penyu mati sepanjang Januari hingga Mac

Jabatan Perikanan Negeri Terengganu merekodkan 31 kes kematian penyu sejak Januari hingga Mac tahun ini.Pengarahnya Ruzaidi Mamat berkata jumlah kematian agak tinggi itu antara lain disebabkan ombak kuat pada musim tengkujuh yang menyukarkan reptilia tersebut untuk naik ke permukaan air bagi mendapatkan udara.“Faktor kedua adalah disebabkan aktiviti pukat tunda tidak menepati syarat ditetapkan iaitu tiada pemasangan alat Peranti Penyisih Penyu (TED). Pemasangan TED amat penting bagi memudahkan penyu yang terperangkap di dalam pukat untuk keluar.“Penangkapan ikan menggunakan pukat pari atau pukat tangsi bersaiz mata pukat 10 inci ke atas juga menjadi punca kematian haiwan tersebut. Penggunaan pukat pari seumpama itu telah diharamkan di bawah Akta Perikanan 1985,” katanya ketika ditemui pemberita selepas Majlis Pelancaran Bulan Kesedaran Penyu Negeri Terengganu di Pusat Konservasi dan Penerangan Penyu.Selain itu, katanya pembuangan sampah oleh orang awam ke dalam sungai dan laut turut menjadi ancaman kepada hidupan laut itu yang termakan plastik kerana menganggap ia adalah obor-obor.Beliau berkata pelbagai langkah telah diambil bagi mengatasi isu kematian penyu antaranya menjalankan ‘Ops Penyu’ dan pihak jabatan berjaya menahan tiga bot Pukat Tunda Musim Tengkujuh (PTMT) yang tidak menggunakan TED.Menurut rekod, jabatan tersebut juga telah merampas 37 pukat pari dalam operasi dijalankan di pesisir pantai di Terengganu pada awal Mac lepas.Sementara itu katanya, sebanyak RM400,000 diperlukan daripada kerajaan negeri bagi melaksanakan program pengurusan seperti bayaran upah kepada pekerja pengurusan penyu dan pembelian telur penyu daripada pemajak di Terengganu.Kerajaan pusat pula katanya, telah memperuntukkan RM170,000 untuk pengurusan penyu dan pembaikan tempat penetasan penyu di negeri ini pada tahun ini.Ruzaidi berkata Bulan Kesedaran Penyu yang berlangsung kini diadakan bertujuan memberi hebahan dan kesedaran kepada orang ramai dalam menjaga haiwan reptilia yang menjadi ikon pelancongan Terengganu itu.Ia juga diadakan untuk memaklumkan kepada orang ramai mengenai Enakmen Penyu 1951 (pindaan 2021) yang diluluskan Dewan Undangan Negeri (DUN) Terengganu pada November tahun lepas, yang antaranya melarang penjualan telur penyu untuk semua spesies mulai 1 Jun ini.“Kita juga akan adakan aktiviti gotong-royong pembersihan pantai bersama penduduk kampung dan pengunjung serta NGO (pertubuhan bukan kerajaan) bagi membersihkan sampah hanyut selepas musim tengkujuh yang boleh mengganggu pendaratan penyu,” katanya.


Budak Cina dan budak Melayu

Emak aku berasal dari Kampung Tengah Tengkek, Kuala Pilah. Abah aku lahir di Kampung Chenor, Kuala Klawang di Jelebu.Mereka bertemu dan jatuh cinta di Pelangai Kuala Pilah.Abah aku dari Kampung Chenor “menyemenda” ke keluarga sebelah perempuan ke Kampung Tengah.Menyemenda ini adalah konsep peraturan Adat Perpatih di mana sang suami wajib mengabadikan diri kepada keluarga sebelah perempuan.Perempuan adalah kunci kekuatan Adat Perpatih. Dalam istilah kajian sosiologi moden Adat Perpatih mengamalkan sistem “matrilineal”.Di Tanah Melayu hari ini wujud dua daerah yang di panggil Chenor.Satu daerah Chenor berhampiran dengan Temerloh Pahang. Dan satu lagi Kampung Chenor di Jelebu, Negeri Sembilan.Chenor Pahang dan Chenor Jelebu ini ada pertalian rapat.Manakala Jelebu satu daerah dalam Negeri Sembilan yang bersempadan dengan Pahang.Ketika aku masuk darjah satu pada tahun 1957 di Sekolah Umum Kuala Klawang B, aku mendengar surah tentang asal usul nama Jelebu.Nama Jelebu ini diriwayatkan sebagai nama berasal daripada seorang Tok Batin Orang Asli yang mati lemas dalam Sungai Teriang.Mayatnya Tok Batin ini tidak dijumpai.Kemudian kebun peninggalan Tok Batin Jelebu ini ditumbuhi oleh buah labu yang menjalar subur. Semangat Tok Batin ini dikatakan menjelma dalam labu. Dari labu yang menjalar subur ini menjadi Jelebu.Aku yakin tentang kebenaran pertalian dua surah ini.Daerah Jelebu diduduki ramai Orang Asli.Di setiap hujung kampung Melayu di Jelebu akan kedapatan perkampungan Orang Asli.Di Kampung Kemin dan Kampong Kelaka di Ulu Klawang, ada kampung Orang Asli.Di Gelang Petasih ada kampung Orang Asli. Di Kenaboi Chennah ada kampung Orang Asli.Di Kerangi Pertang ada kampung Orang Asli.Dari segi sejarah kita memahami bagaimana Orang Asli ini diasak oleh pendatang baru pro-Melayu yang kemudiannya menjadi Melayu.Atau mengikut surah tok wan aku yang bukan ahli sejarah atau sosiologi, perbezaan antara kami yang jadi Melayu dengan Orang Asli hanyalah kerana tujuh keturunan dulu kami menerima Muhamad sebagai tok penghulu. Itu sahaja.Tok wan aku tidak menggunakan konsep nabi untuk Muhamad. Tok wan aku hanya memakai darjat tok penghulu untuk menerangkan sosok yang bernama Muhamad kepada aku cucunya.Konsep tok penghulu ini lebih menyakinkan aku, budak Sakai dari suku Biduanda.“Kito dengan rayat ni samo… Kito terimo tok penghulu kito Muhamad… Rayat tak ado.” Tok wan aku memberi pencerahan tentang siapa Muhamad ini.Orang Melayu di kampung aku menggunakan “rayat” untuk mengklafikasikan Orang Asli.Konsep Orang Asli dan Orang Asal ini semuanya sampai kemudian. Sakai dan rayat ialah perkataan asal dalam alam di mana aku dibesarkan.Ke Jelobak ke Jolobu,Tuai padi tigo tangkai,Kalau kono komat Jolobu,Tak merano badan merasai.Pantun ini adalah simbol Jelebu.Mustahil ada warga Jelebu yang tidak pernah mendengar pantun ini.Padi simbol kehidupan. Manakala komat ialah ilmu Sakai.Komat ini ilmu yang bersangkutan dengan ilmu cinta kasih sayang. Minyak cenduai, minyak kekasih, buluh perindu ubat guna-guna, semua ini adalah komat Sakai.Jika Sakai ini mengenakan ilmunya maka sasaran akan merana.Merasai ini ialah kecewa yang maha sangat hingga membawa maut. Mati kering seperti belalang yang menjadi mangsa perangkap labah-labah.Pantun adalah bahasa pengucapan yang digunakan untuk menggambarkan adat istiadat budaya warga Jelebu.Sungai Petasih airnya doreh,Kayu lalu lintang pukang,Adat Petasih amatlah koreh,Anak daro boleh diutang.Pantun ini melawak dan menganjing pada adat istiadat warga Kampung Petasih satu mukim dalam daerah Jelebu.Dilawakkan bagaimana adat kampung ini amat keras sekali hinggakan anak gadis dari Kampung Petasih ini boleh dikahwini dengan berhutang.Dari mana asal usul Kampung Chenor Jelebu? Kisahnya begini.Datuk, nenek moyang aku, Datuk Panglima Hitam di sebelah keluarga abah aku, berasal dari Rawa Sumatera yang tinggal di wilayah Temerloh, Pahang.Panglima Hitam ini ada empat orang anak lelaki. Lisut, Sahu, Monek dan Sak.Lisut anak kedua Panglima Hitam, berkahwin dengan Teriah anak perempuan ketiga dari Tok Jah cucu kepada Tok Da.Tok Da ini ialah salah seorang dari Orang Kaya Berempat Temerloh.Lisut mendapat derajah gelaran Datuk Dagang manakala abangnya, Sahu mendapat gelaran Datuk Balang.Krisis berlaku antara Panglima Hitam dengan Megat Terawis dari wilayah Telok Intan di Hilir Perak. Maka anak Panglima Hitam mengundur.Mereka bergajah meresap ke wilayah baru.Datuk Dagang Lisut dan abangnya Datuk Balang Sahu membuka perkampungan baru di tanah subur di pinggir Sungai Teriang.Untuk mengingati kampung Chenor Temerloh yang mereka tinggalkan, maka kampung baru yang mereka buka ini diberi nama Kampung Chenor.Di zaman itu, perkahwinan digunakan sebagai ciri budaya untuk mengikat rapat tali persaudaraan.Maka untuk terus merapatkan kaum keluarga, anak lelaki pertama dari Raja Balang Sahu bernama Manaf dikahwinkan dengan anak perempuan kedua dari Datuk Dagang Lisut bernama Fatimah.Dua sepupu ini, Manaf dan Fatimah menjadi suami isteri.Datuk Dagang Lisut dan Raja Balang Sahu menjemput waris dari sebelah Pahang untuk meramaikan Kampung Chenor.Justeru hari ini Kampong Jelin, Kampung Chenor hingga ke Kampung Kampai, jarak sejauh tiga atau empat batu semuanya perkampungan anak cucu-cicit Datuk Dagang Lisut dan Raja Balang Sahu.Jalan moden dari Chenor ke arah Karak, Pelangai Pahang dan Temerloh yang ada pada hari ini adalah jalan denai gajah yang diteroka oleh Raja Balang Sahu dan Datuk Dagang Lisut.Aku sendiri sempat melihat Tok Baharum, datuk saudara aku yang masih memelihara sekor gajah di Pelangai Pahang.Ketika Kampung Chenor dibuka, Tanah Melayu sudah menjadi tanah jajahan Baginda Queen.Pentadbiran Inggeris merayap dan meluas.Kuala Klawang menjadi pusat pentadbiran Inggeris.Di Jelebu orang-orang Melayu bersawah dan menoreh getah.Orang Asli masih lagi mengumpul dan memburu bahan makanan. Pendatang dari China berniaga, berkebun dan membijih di Titi.Tok Manaf dan Wan Fatimah mendapat lapan orang anak. Abah aku Rais adalah anak ketiga.Tok Manaf memiliki tanah sawah yang agak luas.Melalui usaha Tok Manaf dan tenaga gotong royong, sebuah kincir untuk menaikkan air dari Sungai Teriang ke sawah padi didirikan. Bersawah masih menjadi gaya hidup di Kampung Chenor.Kincir air ini di buat dalam sungai tidak jauh dari tanah pusaka tapak rumah yang aku warisi sekarang.Pada ketika ini ramai pendatang dari China yang duduk di kampung-kampung Melayu.Pendatang China ini bercucuk tanam, membuat kebun sayur dan buah-buah dalam kawasan kampung Melayu.Ada juga orang China yang meneroka tanah kerana pada ketika ini, banyak tanah kosong, tidak ada pemilik.Satu keluarga Cina Hokkien dari pekan Kuala Klawang datang untuk menumpang di tanah milik Tok Manaf.Dengan senang hati Tok Manaf memberikan kawasan pertanian dan tapak rumah kepada keluarga Hock Lim.Keluarga dari China ini mendirikan rumah di tepi sungai tidak jauh dari kincir air Tok Manaf.Pada hemat aku ketika keluarga dari China ini datang nak menumpang di tanah Tok Manaf, pastilah hubungan silaturahim antara Melayu-Cina intim.Aku rasa datuk aku dengan senang hati memberikan tanahnya tanpa mengira sewa membuktikan tidak wujud perasaan bersinggit dan rebut merebut punca ekonomi.Budaya nak jadi kaya rasanya belum disemaikan lagi kepada Bani Melayu.Fahaman benci Cina dan pendatang ini belum tersemai lagi.Tanah Melayu masih luas dan lapang. Sesiapa sahaja boleh mencari makan.Aku yakin dengan teori sosial aku ini.Hujah aku disokong oleh fakta di wilayah Gagu Jelebu, pendatang Minang berduyun-duyun masuk membuka kampung.Di wilayah Kerangai, suku Mandailing datang berkumpulan meneroka tanah.Inilah susur galur Jelebu lebih daripada seratus tahun dahulu.Hock Lim dengan isteri ada empat orang anak, dua lelaki awal diikuti dengan dua perempuan. Anak kedua pula dikenali sebagai Ah Meng.Si Ah Meng ini dalam lingkungan umur yang sama dengan Pak Teh Ramli, adik kepada abah aku.Pak Teh Ramli ini lahir dalam tahun 1930.Dalam lingkungan umur yang sama, Ah Meng membesar dan berkawan rapat dengan anak-anak Tok Manaf.Ah Meng paling suka berkawan rapat dengan Pak Teh Ramli kerana mereka sebaya.Ah Meng juga menjadi kawan baik dengan abah aku yang dipanggilnya Abang Andak.Malah keluarga Hock Lim ini boleh ditafsir menjadi keluarga Tok Manaf.Kisah dan surah ini aku pungut daripada perawi ke perawi sahih.Ketika babak-babak ini dipentaskan aku masih belum lahir lagi.Abah dan emak aku masih belum berkenalan.“Lepas kahwin, abah kau bawak mak ke Chenor. Ni kali pertama mak sampai ke Chenor. Datang rumah Wan Timah. Mak nampak ada Cino dalam rumah. Mak ingat Cino tukang rumah. Mak segan nak bertanya … tapi bila malam sampai mak nampak Cino ini pakai kain sarong pulak.” Surah Mak aku yang masih cerah dalam ingatan aku.Surah kali pertama mak aku bertandang ke rumah mertuanya di Chenor.“Cino macam mana mak?” Aku mendesak ingin tahu.“Muda sikit pada Abah kau… Cino bujang…Lepas tu… dia panggil mak… kakak… kakak.. tumpang lalu laaa… menunduk mintak lalu …pandai pulak budak Cino ni dengan adat Melayu.”Mak aku menerangkan bagaimana Ah Meng fasih berbahasa Melayu loghat Negeri Sembilan.“Esoknya Mak tanya abah kau. Barulah abah kau bukak cerita. Ah Meng ni adik abah kau. Adik angkat” Emak aku menyampaikan surah yang kini sedang aku sambung untuk jadi ingatan anak semua bangsa dan bangsa semua agama.“Kito ado pak sedaro Cino ke?”Mata aku terbeliak bila mendapat tahu bahawa abah aku ada adik angkat Cina.Ketika aku mendengar surah ini aku masih belum masuk sekolah.Lalu aku terbayangkan anak-anak Tok Manaf – Pak Ngah, Pak Itam, Pak Teh dan Pak Cik bermain-main sama dengan anak Cina yang duduk tepi sungai belakang rumah. Meriah mereka mandi manda dalam sungai tepi kincir.Pada Ahad 21 Mac, 2021 aku menelefon Aishah Manaf, adik perempuan abah aku, anak bongsu Tok Manaf dan Wan Timah.Kami semua panggil mak saudara aku ini dengan panggilan mak cu busu.Aku menelefon untuk mengesahkan kisah budak Cina dengan budak Melayu.“Ingat lagi… mak cu ingat…dia bawak mak cu pegi mandi dekat kincir.” Mak Saudara aku ini masih ingat lagi bagaimana Ah Meng membimbit tangannya untuk dibawa ke tepi sungai melihat kincir.Ingatan mak cu busu aku ini masih cerah walau pun dia dilahirkan pada tahun 1938 sebelum Jepun sampai.Aku yakin surah ini daripada seorang perawi sahih.Aku sendiri tidak sempat melihat kincir Tok Manaf. Bila aku mula berupaya melihat dan merakam, ingatan kicir Tok Manaf sudah lama runtuh. Kesan-kesan tidak wujud.Aku hanya ditunjukkan tempat kincir ini didirikan. Malah aku tidak sempat bertemu dengan Tok Manaf.Bila aku masuk ke sekolah Goverment English School (GES) di Kuala Klawang pada tahun 1961, baru aku berpeluang melihat gambar kincir dari negara Belanda.Ketika aku di Belanda aku berpeluang melihat betul-betul kincir air yang kini menjadi barang warisan.Ketika itu aku teringat dengan kincir Tok Manaf. Alangkah baiknya jika kincir Tok Manaf aku masih ada untuk dijadikan warisan sejarah.Kisah budak Cina bernama Ah Meng yang berkawan dengan budak Melayu anak Tok Manaf ini menjadi panjang lebar menurut surah Mak aku.Oleh kerana suka bermain dengan Pak Teh aku, menjadikan Ah Meng selalu bermalam di rumah Tok Manaf.Biasanya di sebelah paginya dia akan pulang ke rumahnya di tepi sungai belakang kampung.Ada satu ketika Ah Meng bermalam satu malam, dia tak pulang.Sambung jadi malam kedua dia tidak juga pulang ke rumahnya. Tok Manaf jadi risau nanti ayahnya tercari-cari.Lepas malam ketiga ayahnya menyusul. Ayah Ah Meng marah kerana anaknya tak pulang-pulang.Hock Lim menarik tangan Ah Meng dan membawa anaknya pulang.“Mak dengar… ayah Ah Meng ini garang… dia ada kena rotan.” Emak aku memberi alasan kenapa Ah Meng lebih suka duduk di rumah Tok Manaf daripada duduk di rumah dengan keluarganya.“Dia pun suka ada kawan-kawan dengan Pak Teh kau…dia pandai panggal abah kau pak andak…ayah dia rotan dia… ayah dia garang.”Emak aku menjadi pakar psikologi untuk menerangkan pada aku tentang mengapa Ah Meng tak mahu pulang ke rumah sendiri.Berberapa minggu kemudian Ah Meng datang kembali bermain dengan Pak Teh aku.Bila senja sampai dia tak pulang. Dia bermalam di rumah Tok Manaf.Dua malam dia tak pulang. Hari ketiga Tok Manaf dan Pak Teh aku hantar Ah Meng pulang.“Satu hari Ah Meng terus tak nak pulang lagi ke rumah ayahnya… ayahnya datang dia lari….lari hilang.”“Hilang ke mana mak.” Aku tertanya-tanya.“Laa kau ni tak sabar… nanti dulu… biar mak baca surat khabar ni.” Emak aku berhenti bercerita kerana dia hendak rehat dengan Utusan Melayu.“Nanti mak sambung.”Aku tak sabar menunggu apa terjadi dengan Ah Meng budak Cina yang berkawan dengan budak Melayu cucu Datuk Raja Balang Sahu dan Datuk Dagang Lisut. Mana agaknya budak Cina ini menghilang?


Ada kesilapan besar dalam dokumen perjanjian projek terowong Pulau Pinang, kata saksi

Mahkamah Sesyen hari ini diberitahu bahawa terdapat kesilapan besar dalam kandungan dokumen Perjanjian Awalan Bagi Projek Penswastaan Jalan Utama dan Terowong di Pulau Pinang.Bekas penasihat undang-undang Pulau Pinang Faiza Zulkifli, 61, berkata kesilapan itu membabitkan lot tanah yang menjadi perkara utama, yang dinyatakan dalam dokumen tersebut.“Saya boleh katakan ini adalah kesilapan besar kerana terdapat beberapa kesilapan dari segi ‘typo’ dan dari segi pernyataan mengenai lot tanah,” katanya ketika merujuk kepada dokumen Perjanjian Awalan Bagi Penswastaan Projek Jalan Utama dan Terowong di Pulau Pinang di Antara Kerajaan Negeri Pulau Pinang dan Consortium Zenith Beijing Urban Construction Group Sdn Bhd (CZBUCG), pada 29 Oktober 2013.Menjawab soalan timbalan pendakwa raya Wan Shaharuddin Wan Ladin, saksi itu berkata kesilapan tersebut membabitkan tanah kerajaan negeri yang akan dipindah milik kepada pemaju, dikenal pasti secara salah dalam dokumen tersebut.Saksi pendakwaan ke-11 itu berkata demikian pada perbicaraan kes rasuah bekas Ketua Menteri Pulau Pinang Lim Guan Eng, yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.Wan Shaharuddin: Jika diberikan peluang untuk meneliti balik perjanjian tersebut, adakah Datuk Faiza akan mengesan kesilapan itu?Faiza: Saya amat teliti dalam kerja saya sebagaimana pegawai-pegawai kerajaan Pulau Pinang mengetahuinya, dan saya pastikan perkara ini tidak akan berlaku demi memastikan kepentingan kerajaan negeri dijaga.Bagaimanapun, saksi pendakwaan itu berkata adalah tidak wajar untuknya memberikan komen berhubung kandungan perjanjian tersebut, kerana beliau tidak terbabit dalam meneliti dan menyemak dokumen itu.“Tiada arahan daripada mana-mana pihak sama daripada bekas Ketua Menteri Pulau Pinang atau Pejabat Setiausaha Kerajaan Negeri, supaya dokumen tersebut dihantar untuk disemak oleh bekas Penasihat Undang-Undang negeri itu,” katanya.Sementara itu, Faiza ketika membacakan pernyataan saksinya berkata sepanjang bertugas sebagai Penasihat Undang-Undang negeri itu, pihaknya tidak pernah menerima apa-apa draf perjanjian untuk disemak.Saksi itu berkata beliau tidak meneliti draf perjanjian berkenaan kerana ketua menteri (Lim) telah bersetuju untuk melantik pihak peguam swasta, bagi meneliti perjanjian tersebut.“Saya akur akan keputusan ketua menteri yang ingin melantik firma peguam swasta tersebut untuk meneliti perjanjian ini. Jika ketua menteri memutuskan untuk melantik pihak swasta untuk meneliti apa-apa perjanjian, ketua menteri hendaklah menetapkan tanggungjawab kepada peguam swasta, untuk menjaga kepentingan kerajaan negeri.“Merujuk kepada butir-butir minit mesyuarat Majlis Mesyuarat Kerajaan Negeri 19/2013, Ketua Menteri telah bersetuju untuk melantik firma peguam swasta bagi menyediakan draf perjanjian awalan. Saya hanya mengetahui dokumen ini disediakan oleh firma guaman swasta Lee Hishamuddin Allen & Gledhill,” katanya.Dalam prosiding hari ini, pihak pendakwaan telah mengemukakan sijil kematian pengarah urusan Ewein Zanith Sdn Bhd, Ewe Swee Kheng yang ditemukan maut selepas dipercayai terjatuh dari sebuah kondominium di Jalan Kelawai, Pulau Pinang pada 5 Oktober lepas.Mendiang yang berumur 53 tahun itu merupakan saksi pendakwaan ke-15 yang sepatutnya dipanggil untuk memberi keterangan pada perbicaraan kes itu.Mengikut pertuduhan pindaan pertama, Lim, 60, didakwa menggunakan kedudukan sebagai Ketua Menteri Pulau Pinang untuk menerima wang rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702.Lim didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, George Town, antara Januari 2011 dan Ogos 2017.Dalam pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan yang akan diperoleh oleh syarikat itu sebagai penghargaan mendapatkan projek tersebut.Kesalahan itu didakwa dilakukan berhampiran The Garden Hotels, Lingkaran Syed Putra, Mid Valley City, Kuala Lumpur, pada Mac 2011.Lim yang juga Setiausaha Agung DAP, turut berdepan dengan dua tuduhan menyebabkan dua plot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.Kesalahan itu didakwa dilakukan di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan di hadapan Hakim Azura Alwi bersambung 29 November ini.


Bekas pelajar Universiti Malaya tak mengaku bersalah ingkar arahan polis

Bekas presiden Persatuan Pemuda Baru Universiti Malaya (Umany) dihadapkan ke Mahkamah Majistret di Petaling Jaya hari ini atas pertuduhan mengingkari arahan seorang pegawai polis ketika polis membuat serbuan di sebuah rumah, Sabtu lepas.Wong Yan Ke, 24, mengaku tidak bersalah terhadap pertuduhan itu yang dibacakan di hadapan Majistret Nurshahirah Abdul Salim.Mengikut pertuduhan, lelaki itu didakwa mengingkari perintah yang diisytiharkan oleh ASP Lee Robert supaya berhenti membuat rakaman video secara langsung ketika polis membuat serbuan di sebuah rumah di Jalan 17/48, di Petaling Jaya, pada 7 November lepas.Graduan jurusan Kejuteraan Awam dari Universiti Malaya itu didakwa mengikut Seksyen 188 Kanun Keseksaan yang memperuntukkan hukuman penjara maksimum sebulan atau denda atau kedua-duanya, jika sabit kesalahan.Terdahulu, Timbalan Pendakwa Raya Atifah Hazimah Wahab menawarkan jaminan RM7,000 dengan seorang penjamin terhadap tertuduh mengambil kira kes itu melibatkan kepentingan awam dan telah tular di laman sosial.Peguam Rajsurian Pillai yang mewakili Wong memohon supaya anak guamnya dikenakan bon tanpa cagaran memandangkan hukuman yang diperuntukan di bawah Seksyen 188 Kanun Keseksaan adalah rendah.“Beliau kini bekerja di sebuah Badan Bukan Kerajaan (NGO) untuk Ahli Parlimen Klang Charles Santiago dan berpendapatan RM2,600 sebulan.“Selain itu, ketika ditahan tertuduh memberi kerjasama yang baik kepada pihak berkuasa. Dia tidak akan melarikan diri dan mengganggu mangsa. Jika mahkamah menolak cadangan bon ini, mohon mahkamah mengenakan jaminan yang minimum,” katanyaMahkamah membenarkan Wong diikat jamin RM1,000 dengan seorang penjamin dan menetapkan 4 Februari untuk sebutan semula kes.Sabtu lepas, Bernama melaporkan seorang lelaki ditahan ketika polis membuat serbuan di sebuah rumah di Petaling Jaya berhubung siasatan kes Akta Hasutan melibatkan persatuan Umany.mahkamah, halang, penjawat awam, Umany, presiden, video


Raja Permaisuri Camilla positif Covid-19

Raja Permaisuri Britain, Camilla disahkan positif Covid-19 selepas mengalami simptom selesema, lapor Agensi Akhbar Jerman (dpa), memetik Istana Buckingham.
Baginda membatalkan semua acara pada minggu ini – termasuk meraikan status Milton Keynes sebagai sebuah bandar raya.
Raja permaisuri itu dikhabarkan dalam keadaan baik dan sedang beristirahat.
Istana Buckingham dalam satu kenyataan memaklumkan “selepas mengalami simptom selesema, baginda permaisuri disahkan positif virus Covid-19.
"Dukacita diumumkan, baginda telah membatalkan semua acara  pada minggu ini dan memohon maaf."
Baginda sepatutnya melawat Elmhurst Ballet School di Edgbaston, Birmingham, pada Selasa bagi meraikan ulang tahun ke-100 dan menghadiri majlis di perpustakaan di Telford.
Raja Charles III berkenan meneruskan acara lawatan baginda ke Milton Keynes  yang menjadi sebahagian daripada perayaan jubli platinum mendiang Ratu Elizabeth.


Pihak persoal status pendaftaran terancam dengan PN, kata Hamzah

Perikatan Nasional (PN) menyelar tindakan pihak yang masih mempersoalkan status pendaftarannya serta menyifatkan tuduhan itu sebagai terdesak dan ketandusan isu dalam menghadapi kempen Pilihan Raya Negeri (PRN) Sabah.Setiausaha Agung PN Hamzah Zainudin berkata pendaftaran gabungan itu diluluskan Jabatan Pendaftaran Pertubuhan Malaysia (RoS) pada 7 Ogos 2020 dan mengikut Akta Pertubuhan 1966.Menurutnya Suruhanjaya Pilihan Raya (SPR) juga meluluskan permohonan pendaftaran logo PN untuk digunakan sebagai lambang atas kertas undi.“Pihak berkenaan sebenarnya bimbang dan terancam apabila melihat penerimaan baik rakyat terhadap PN kebelakangan ini,” katanya dalam kenyataan semalam.Terdahulu, RoS dalam kenyataan semalam memaklumkan PN didaftarkan melalui pengeluaran sijil pendaftaran PPM-019-14-07082020 yang dilulus dan ditandatangani Pendaftar Pertubuhan.


PM Singapura arah siasat menteri terlibat skandal sewa banglo mewah

Perdana Menteri Singapura Lee Hsien Loong mengarahkan siasatan dijalankan terhadap isu penyewaan rumah milik kerajaan di lokasi eksklusif kepada dua menteri Kabinet republik itu seperti dibangkitkan wakil pembangkang.
Ini menimbulkan persepsi negatif ke atas kerajaan kota Singa itu yang sebelum ini dianggap bebas rasuah dengan meningkatkan gaji tahunan menteri Kabinet melebihi S$1 juta (RM3.41 juta) bagi mengekang salah laku tersebut.
Lee berkata siasatan yang akan dijalankan oleh seorang menteri kanan itu, akan menentukan sama ada penyewaan banglo era kolonial itu mengikut “proses yang betul” atau terdapat salah laku rasuah.
Keputusan siasatan akan didedahkan kepada umum sebelum ahli Parlimen membincangkan isu berkenaan pada Julai.
"Ini mesti dilakukan untuk memastikan kerajaan ini mengekalkan standard integriti tertinggi," kata Lee dalam satu kenyataan.
Bulan ini, ahli politik pembangkang Kenneth Jeyaretnam mempersoalkan bagaimana menteri undang-undang dan hal ehwal dalam negeri, K Shanmugam, dan menteri luar, Vivian Balakrishnan, mampu membayar hartanah yang mempunyai nilai pasaran sebegitu “mahal”.
Shanmugam menyifatkan tuduhan tersebut tidak wajar dan "keterlaluan" malah beliau menegaskan tidak mempunyai apa-apa untuk disembunyikan.
Balakrishnan berkata beliau "sangat gembira" dengan siasatan yang sedang dijalankan.
Pengguna media sosial di Singapura memuat naik catatan berbaur sindiran atau menyatakan kemarahan terhadap saiz hartanah, manakala yang lain mempersoalkan mengapa kerajaan memerlukan masa sehingga Julai untuk menjelaskan isu itu.
Luahan ketidakpuasan itu muncul ketika ramai rakyat di Singapura bergelut dengan kenaikan kos sara hidup, di tengah-tengah kadar inflasi yang tinggi dan kenaikan harga rumah serta kereta.
Kira-kira 80% daripada 3.6 juta rakyat Singapura tinggal di perumahan awam dan hanya satu pertiga daripada isi rumah memiliki kereta.
Ahli Parlimen, termasuk tiga ahli parti pemerintah dan ketua pembangkang, telah mengemukakan soalan ke Parlimen sama ada menteri berkenaan mendedahkan maklumat khas untuk mendapatkan pajakan.
Pihak Berkuasa Tanah Singapura berkata para menteri memajak banglo yang telah kosong selama bertahun-tahun dan telah membuat tawaran yang lebih tinggi daripada panduan sewa, harga yang tidak didedahkan kepada mereka.
Skandal rasuah dalam kerajaan jarang berlaku di Singapura.
Seorang menteri telah disiasat pada 1987 tetapi meninggal dunia sebelum siasatan selesai.
Lee dan bapanya – Lee Kuan Yew – kedua-duanya berdebat di Parlimen pada 1996 untuk menjawab tuduhan, yang disiasat sewaktu menjadi perdana menteri ketika itu, bahawa keluarga berkenaan telah membeli hartanah utama dengan potongan harga.
Siasatan menyimpulkan tiada apa-apa yang tidak wajar mengenai pembelian hartanah milik Lee.


Kadar kemiskinan meningkat lebih 18% di Filipina akibat pandemik

Kira-kira 2.3 juta rakyat Filipina dihimpit kemiskinan antara 2018 dan 2021, menurut Penguasa Statistik Filipina (PSA).
Bilangan penduduk yang hidup dalam kemiskinan pada 2021 meningkat kepada hampir 20 juta atau 18.1% daripada keseluruhan penduduk negara berbanding 16.7% pada 2018, dan melangkaui sasaran kerajaan sebanyak 15.5-17.5%, lapor Agensi Berita Vietnam (VNA) memetik laporan itu.
Presiden Filipina Ferdinand Marcos Jr dan Setiausaha Perancang Ekonomi Arsenio Balisacan bersedia untuk mengurangkan kadar kemiskinan kepada 9% menjelang 2028 - sasaran yang diyakini boleh dicapai meskipun inflasi meningkat.
Balisacan berkata strategi kerajaan akan memberi tumpuan kepada membuka semula ekonomi sepenuhnya, melabur dalam sumber manusia dan perlindungan sosial, dan mengubah sektor pengeluaran untuk menjana lebih banyak pekerjaan yang berkualiti serta produk berdaya saing.
Filipina boleh mengurangkan insiden kemiskinan sebanyak 5% pada pertengahan penggal, dan 4% lagi menjelang 2028, tegas beliau.
Menurut Balisacan, negara Asia Tenggara itu telah mencapai matlamatnya untuk mengeluarkan enam juta orang daripada kemiskinan, empat tahun lebih awal daripada sasaran 2022.
Bagaimanapun, sekatan Covid-19 pada 2020 dan kekurangan pekerjaan tetap untuk buruh miskin telah menyebabkan ramai rakyat Filipina kembali terjerumus ke dalam masalah kewangan, katanya.


MB Kedah mohon maaf kepada mangsa banjir Baling

Menteri Besar Kedah Muhammad Sanusi Md Nor secara terbuka memohon maaf kepada semua penduduk yang terjejas akibat tragedi banjir dan kepala air yang berlaku di Kupang, di Baling 4 Julai lepas.
Beliau berkata permohonan maaf itu dibuat atas sifat kemanusiaan serta rasa tanggungjawab yang dipikulnya sebagai ketua kerajaan berhubung kejadian yang turut mengorbankan tiga nyawa termasuk seorang ibu yang hamil empat bulan.
Katanya, permohonan maaf itu juga adalah mewakili kerajaan negeri semasa serta pentadbiran sebelum ini sekiranya wujud kesilapan secara tidak langsung yang dikatakan menjadi sebab kepada tragedi yang berlaku pada minggu lepas.
"Sebagai manusia, atas sifat kemanusiaan, bagi pihak kerajaan negeri sekarang ini, saya mohon maaf kepada semua penduduk yang terjejas.
"Tiada siapa berniat untuk mendatangkan bencana kepada sesiapapun tetapi kesannya di luar jangkaan, takkan nak berkeras sampai bila-bila, orang sudah hadapi bencana walaupun pada pandangan kita, kita dah ambil keputusan yang terbaik," katanya dalam sidang media semalam.
Terdahulu beliau menghadiri Majlis Penyampaian Bantuan Wang Ihsan Sewa Rumah kepada 17 mangsa banjir yang kehilangan rumah akibat bencana banjir dan kepala air di Pejabat Daerah Baling.
Muhammad Sanusi berkata, permohonan maaf itu bukanlah bermaksud beliau mengakui keseluruhan kesilapan berpunca daripada kerajaan negeri semasa, sebaliknya ia dibuat atas rasa tanggungjawab terhadap rakyat negeri ini.
"Tidak bermaksud saya mengakui kesilapan secara keseluruhannya, tidak ada siapa yang minta bencana ini terjadi, termasuklah tragedi yang berlaku di Gunung Jerai, Yan tahun lalu...bagi pihak kerajaan negeri, kita minta maaf kerana sebagai kerajaan kita patut melindungi rakyat.
Kita tak dapat jangka perkara itu akan berlaku...saya tidak fikir siapa yang salah, cuma sebagai manusia setinggi manapun kedudukan dan pangkat kita, kita sangat kerdil sebagai makhluk dan sangat terbatas, atas kelemahan-kelemahan sebagai manusia, kita minta maaf tak dapat melindungi rakyat sepenuhnya," katanya.
Terdahulu, pada majlis itu kesemua 17 keluarga yang rumah mereka musnah dalam tragedi berkenaan, masing-masing menerima wang ihsan tunai RM3,000 sebagai bantuan sewa rumah dan utiliti untuk tempoh enam bulan.


Polis pantau media sosial kumpulan ada kaitan IS, kata Acryl Sani

Polis kini memantau rapi aktiviti media sosial kumpulan di negara ini yang dikaitkan dengan Negara Islam (IS) seperti dilaporkan oleh beberapa media tempatan.
Ketua Polis Negara Acryl Sani Abdullah Sani berkata laporan itu didapati adalah berasaskan maklumat yang diperoleh daripada Nordic Counter Terrorism Network dari Finland.
Beliau berkata polis sejak awal mengesan dan terus memantau secara rapi penyebaran propaganda melalui media sosial yang digunakan kumpulan pengganas itu untuk meraih sokongan.
"Antara langkah polis ialah mewujudkan kolaborasi rapat dengan agensi keselamatan serantau bagi memantau penyebaran propaganda sedemikian agar tindakan dapat diambil ke atas pihak yang dikenal pasti terlibat.
“Dalam usaha ini, semua agensi sedang memainkan peranan secara aktif dan pemantauan ditingkatkan bagi memastikan tahap ancaman keselamatan terjamin,” menurutnya dalam kenyataan malam ini.
Acryl Sani turut memberi jaminan bahawa situasi semasa tahap keselamatan negara adalah terkawal dan menasihati orang ramai supaya tidak gusar dengan laporan media berhubung perkara itu.
Katanya, polis komited dalam memastikan sebarang kegiatan yang boleh mendatangkan kemudaratan ketenteraman awam diambil tindakan tegas tanpa kompromi demi mengekalkan kesejahteraan masyarakat.


349 calon akan bertanding dalam PRN Sarawak

Seramai 349 calon akan bertanding pada Pilihan Raya Negeri (PRN) Sarawak pada 18 Disember ini selepas berjaya menyerahkan kertas pencalonan mereka hari ini.Pertembungan berbilang penjuru akan mewarnai kesemua 82 kerusi Dewan Undangan Negeri (DUN) Sarawak, dengan pertembungan terbesar membabitkan lapan calon di kerusi yang memiliki majoriti Cina di Dudong.Calon akan bertembung satu lawan satu di empat kerusi, tiga penjuru di 13 kerusi, empat penjuru di 33 kerusi, lima penjuru di 24 kerusi, dan enam penjuru di tujuh kerusi. Calon termuda adalah dari PKR, Cherishe Ng dan calon dari Parti Bumi Kenyalang (PBK), Olivia Lom Wen Sia, yang masing-masing berusia 24 tahun. Sementara calon paling tua adalah dari Parti Sarawak Bersatu Wong Soon Koh yang berusia 79 tahun.Beliau akan bertanding di kerusi Bawang Assan.Daripada keseluruhan 349 calon PRN Sarawak kali ini, 45 daripadanya adalah calon wanita.Lebih separuh daripada calon berusia 50 tahun ke atas, dengan 113 calon dalam kumpulan umur 50 hingga 59 dan 141 calon berusia 60 tahun ke atas.Pengerusi Suruhanjaya Pilihan Raya (SPR) Abdul Ghani Salleh berkata sebanyak 351 kertas pencalonan telah diterima.Bagaimanapun, dua kertas pencalonan ditolak, masing-masing satu di Jemoreng dan Senadin.Dari 349 calon, 82 merupakan calon GPS, 73 dari Parti Bumi Kenyalang, 70 dari Parti Sarawak Bersatu, 28 daripada PKR, 26 dari DAP, 15 dari Parti Aspirasi Rakyat Sarawak, 11 daripada Parti Bansa Dayak Sarawak Baru, lapan dari Amanah, lima dari Parti Sedar Rakyat Sarawak, seorang dari PAS sementara 30 lagi adalah calon bebas.


Selepas Melaka, mampukah PN menangi undi tentera di Johor pula?

Semasa Pilihan Raya Negeri (PRN) Melaka tahun lalu, Perikatan Nasional (PN) membuat kejutan apabila memenangi kerusi Dewan Undangan Negeri (DUN) Sungai Udang yang mempunyai populasi besar anggota tentera dan merupakan kubu kuat Barisan Nasional (BN).Kekalahan itu merupakan sesuatu yang mengejutkan dan tidak disangka oleh BN kerana Kem Terendak dan Kem Sungai Udang yang terletak dalam DUN itu bermakna undi tentera dan keluarga mereka adalah besar dan signifikan.Pada PRN Johor, terdapat 10 buah kem tentera dengan yang terbesar di Markas 7 Bridget, Kem Batu Tiga dalam daerah Kluang.Hari ini, seramai 22,531 pengundi terdiri daripada anggota polis dan tentera serta pasangan akan mengundi awal di pusat mengundi masing-masing.Selepas empat bulan, adakah sokongan anggota tentera kepada PN dalam PRN Melaka akan berulang di Johor?Seorang sumber dari sebuah kem tentera di Kluang memberitahu, para pegawai dan anggota tentera mempunyai hubungan rapat antara satu sama lain.Dengan pertalian itu, mereka juga sering berbincang mengenai parti-parti politik untuk disokong.Pegawai tentera yang hanya mahu dikenali sebagai Z sudah berkhidmat di negeri itu lebih 11 tahun dan memantau dekat kegiatan dalaman anggotanya termasuk perbualan politik.Katanya, setakat ini tiada “angin perubahan” yang memberi gambaran bahawa kem-kem tentera di Johor masih kekal memberikan sokongan penuh kepada Pengerusi PN Muhyiddin Yassin.“Bukan askar sahaja, rakan-rakan polis di IPK (Ibu Pejabat Kontinjen) juga memaklumkan hasil risikan yang sama,” katanya kepada MalaysiaNow.“Kami penjawat awam akan ingat segala bantuan yang kerajaan Muhyiddin beri masa kami sedang melawan Covid-19.”Sebelum ini, MalaysiaNow melaporkan populariti Muhyiddin selaku bekas perdana menteri banyak menyumbang kepada undi tentera kepada calon PN dalam PRN Melaka.Antara jasa Muhyiddin yang tidak dilupakan ketika menjadi perdana menteri ialah bantuan wang tunai dan moratorium pinjaman bank ketika negara berdepan krisis ekonomi akibat penularan Covid-19.Marah Muhyiddin dijatuhkanSeorang sumber dalaman Majlis Peguam Johor berkata badan itu bersepakat untuk memberi sokongan dan kepercayaan kepada PN sebagai salah satu cara membela Muhyiddin yang dijatuhkan sebagai perdana menteri oleh kumpulan kluster mahkamah Umno.Katanya, Muhyiddin merupakan pilihan terbaik di ambang percaturan politik yang rakus oleh pemimpin-pemimpin yang terpalit isu rasuah.“Kami memang dah sepakat untuk sokong beliau di sini,” katanya kepada MalaysiaNow dengan syarat tidak dinamakan.Mazlan Ali dari UTM berkata, perkara ini tidak mustahil untuk berlaku mengambil kira kepimpinan Muhyiddin ketika menjadi perdana menteri kelapan sangat menjaga kebajikan para penjawat awam.Katanya, buktinya dapat dilihat ketika beliau memimpin kerajaan terdapat banyak inisiatif untuk membantu penjawat awam terutama sekali dari segi kewangan.Atas sebab itu, kem tentera di Melaka berjaya dimenangi PN disebabkan pengaruh jasa dan sumbangan Muhyiddin sewaktu menjadi peneraju utama negara.“Berbanding dengan BN, pemimpin-pemimpin mereka banyak terpalit dengan rasuah.“Jadi tentera ni, unitnya di dalamnya mempunyai pemahaman agama yang baik juga sebab ada kor agama angkatan tentera.“Jadi, penilaian agama juga penting dalam kalangan tentera,” katanya kepada MalaysiaNow.


Tujuh daerah di Kelantan dikenakan PKP mulai esok

Tujuh kawasan di Kelantan yang terdiri daripada jajahan/daerah di Kota Bharu, Pasir Mas, Pasir Puteh, Bachok, Machang, Tumpat dan Tanah Merah, dikenakan perintah kawalan pergerakan (PKP) bermula 16 hingga 29 April ini.Menteri Kanan (Keselamatan) Ismail Sabri Yaakob berkata kementerian kesihatan (KKM) mengesahkan berlaku peningkatan kes sebanyak 30.5 peratus di Kelantan dalam tempoh 14 hari iaitu daripada 756 kes kepada 1,088 kes, dan kesemua tujuh jajahan/daerah itu berada dalam Zon Merah.“Selain itu, terdapat juga sembilan kluster baharu dilaporkan dalam tempoh 14 hari dengan kadar kebolehjangkitan dalam komuniti adalah tinggi,” katanya dalam kenyataan mengenai PKP bersyarat (PKPB) dan PKP pemulihan (PKPP) semalam.Beliau berkata pelaksanaan PKP ini bertujuan memastikan pergerakan penduduk di lokaliti berkenaan dapat dikawal bagi mengelak penularan jangkitan Covid-19 ke kawasan lain.“Sekatan jalan raya akan diadakan di semua sempadan daerah dan sempadan negeri. Semua sektor ekonomi dan perniagaan yang diluluskan oleh kementerian/agensi yang berkaitan boleh beroperasi dalam tempoh PKP. Pelaksanaan PKP daerah-daerah ini akan mengikut SOP Am Perintah Kawalan Pergerakan (PKP) yang dikemas kini pada 26 Februari 2021,” katanya.Ismail Sabri berkata Kampung Tanjung Batu Keramat, Kota Belud di Sabah dan tiga lokaliti di Muadzam Shah, Pahang iaitu Ladang Leepang, Ladang Laukin dan Kampung Inoi pula dikenakan PKP diperketatkan (PKPD) mulai hari ini hingga 28 April ini.“Pelaksanaan PKPD ini bertujuan memudahkan Kementerian Kesihatan membuat pengesanan awal kes disyaki Covid-19 serta kontak rapat supaya dapat diasingkan secepat mungkin selain menyekat penularan jangkitan dari kawasan berisiko ke kawasan lain luar dari lokaliti itu,” katanya.Menurutnya PKPD di Kampung Juara, Pulau Tioman, Rompin, Pahang akan ditamatkan esok, lebih awal daripada yang dijadualkan pada 20 April.Semalam, Ismail Sabri berkata 42 individu ditahan kerana ingkar SOP PKPB dan PKPP semalam, dengan 35 dikenakan kompaun, dan tujuh direman.Bagi kawalan sempadan negara pula, menurutnya lima pendatang tanpa izin ditangkap dan lima kenderaan darat dirampas menerusi Operasi Benteng semalam.


310 kanak-kanak lengkap divaksinasi, 15.8 juta dewasa terima dos penggalak

Seramai 310 kanak-kanak berusia lima hingga 11 tahun telah melengkapkan dua dos suntikan vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sebanyak 1,329,638 kanak-kanak atau 37.4% populasi itu di Malaysia telah menerima dos pertama vaksin Covid-19.Menerusi PICKids yang dilancar pada 3 Februari lepas, kerajaan menetapkan sela masa selama lapan minggu antara dos pertama dengan kedua.Sementara itu, bagi remaja berusia 12 hingga 17 tahun, sejumlah 2,851,819 individu atau 91.7% daripada kumpulan itu telah melengkapkan vaksinasi mereka manakala 2,948,197 atau 94.8% menerima sekurang-kurangnya satu dos vaksin.Sejumlah 15,808,761 individu atau 67.2% populasi dewasa pula telah menerima dos penggalak dan 22,953,296 atau 97.6% lengkap vaksinasi manakala 23,228,967 atau 98.8% telah menerima sekurang-kurangnya satu dos vaksin.Sebanyak 57,199 dos vaksin diberikan semalam melibatkan 6,788 suntikan pertama, 1,895 suntikan lengkap dan 48,516 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 68,909,031 dos.Sementara itu, menurut portal GitHub KKM, 44 kes kematian akibat Covid-19 direkodkan semalam dengan Perak merekodkan kematian tertinggi sebanyak 12 kes diikuti Selangor (11 kes), dan Johor sebanyak enam kes.Selain itu, Pulau Pinang merekodkan sebanyak tiga kes kematian dikuti Kelantan, Terengganu dan Sabah yang mencatatkan sebanyak dua kes manakala satu kes di Negeri Sembilan.


Sorry.


Junta Myanmar laksana hukuman mati ke atas 4 aktivis demokrasi

Pihak berkuasa tentera Myanmar menghukum mati empat aktivis demokrasi yang dituduh membantu menjalankan “tindakan keganasan”, lapor media kerajaan hari ini.
Ia menandakan hukuman mati pertama dilakukan di negara Asia Tenggara itu dalam tempoh beberapa dekad.
Keempat-empat mereka dijatuhi hukuman mati pada Januari dalam perbicaraan tertutup, dituduh membantu kumpulan militan memerangi junta tentera dalam rampasan kuasa tahun lalu dan melancarkan tindakan ganas ke atas lawannya.
Kerajaan Perpaduan Nasional Myanmar (NUG), sebuah pentadbiran bayangan yang diharamkan junta tentera mengecam hukuman mati tersebut.
"Amat menyedihkan.. kutuk kekejaman junta sekeras-kerasnya jika ia berlaku," kata jurucakap pejabat presiden NUG Kyaw Zaw kepada Reuters melalui mesej.
"Masyarakat global mesti menghukum kekejaman mereka."
Pelaksanaan hukuman itu menerima kecaman antarabangsa dengan dua pakar Pertubuhan Bangsa-Bangsa Bersatu (PBB) menggelarnya sebagai “percubaan jahat untuk menimbulkan ketakutan” dalam kalangan rakyat.
Mereka yang dihukum mati termasuk tokoh demokrasi Kyaw Min Yu, lebih dikenali sebagai Jimmy, dan bekas ahli Parlimen yang juga artis hip-hop, Phyo Zeya Thaw, kata akhbar Global New Light of Myanmar.
Kyaw Min Yu, 53, dan Phyo Zeya Thaw, sekutu berusia 41 tahun pemimpin Myanmar yang digulingkan, Aung San Suu Kyi, gagal dalam rayuan mereka Jun lalu.
Dua lagi yang menerima hukuman sama ialah Hla Myo Aung dan Aung Thura Zaw.
Akhbar itu berkata, keempat-empat mereka didakwa mengikut undang-undang memerangi keganasan dan kanun keseksaan dan hukuman itu telah dijalankan di bawah prosedur penjara, tanpa mengulas lanjut.
Hukuman mati di Myanmar sebelum ini dijalankan dengan cara gantung sampai mati.
Sebuah kumpulan aktivis, Persatuan Bantuan Tahanan Politik (AAPP), berkata hukuman mati terakhir kehakiman di Myanmar berlaku pada akhir 1980-an.
Dalam pada itu, jurucakap tentera tidak memberikan maklum balas ketika dihubungi Reuters.


282 lagi korban Covid-19 dicatat, kes baru jangkau 20,000

Malaysia merekodkan kes baru sebanyak 20,897 menjadikan kes keseluruhan Covid-19 meningkat sebanyak 1,746,254 kes.Selangor kekal mencatat kes harian tertinggi sebanyak 4,371 disusuli Sabah (2,594) Sarawak (2,285), Johor (2,159), Kedah (1,942), Pulau Pinang (1,732), Kelantan (1,479), Perak (1,204), KL (1,003), dan Pahang (798).Hanya Labuan (1) sahaja negeri yang mencatat kes satu digit hari ini.Negara juga mencatat sebanyak 18,465 kes sembuh menjadikan jumlah keseluruhan kes sembuh meningkat kepada 1,461,727 kes.Kes aktif dengan kebolehjangkitan pula kini berjumlah 267,863 kes.Dalam pada itu, 1,005 pesakit ditempatkan di unit rawatan rapi (ICU) termasuk 464 orang memerlukan bantuan alat pernafasan.Malaysia turut mencatat 282 lagi korban akibat Covid-19, menjadikan jumlah mangsa yang maut meningkat kepada 16,664.


Usah beri reaksi keterlaluan terhadap pelancong China, kata menteri

Menteri Pelancongan, Seni dan Budaya Tiong King Sing memohon rakyat Malaysia supaya tidak memberikan reaksi keterlaluan berhubung kemasukan pelancong China ke dalam negara.
Beliau berkata kerajaan sentiasa peka mengenai situasi semasa Covid-19 dalam negara, namun ketika ini, masih tiada keperluan untuk mengenakan sekatan, menambah baik prosedur operasi standard (SOP) atau kawalan khas terhadap pelancong China.
“Saya mohon rakyat jangan keterlaluan. Sekarang kita bukan cakap soal tidak boleh (masuk ke dalam negara) ataupun kita mahu (kenakan) kawalan khas ke atas pelancong China, saya rasa ini tidak adil. Kita perlu ingat, jika kita lihat kes Covid-19 di China itu begitu tinggi iaitu 10.9 juta kes, kita perlu lihat pula pada Amerika Syarikat yang sudah 99 juta (kes).
“Jadi, jika mahu ambil tindakan, sepatutnya terhadap Amerika Syarikat. Kadar kematiannya juga sudah cecah 1.08 juta tetapi China kadarnya baru 36,000. Jadi perbandingan dari segi kadar kematian ini sangat rendah (bagi China). Walaupun begitu, kerajaan masih mengawal keselamatan negara, kita pantau (keadaan semasa),” katanya.
Beliau berkata demikian kepada pemberita selepas menghadiri sambutan pencahayaan Tahun Baru Cina 2023 di Jalan Petaling semalam.
Bagaimanapun, beliau meminta rakyat Malaysia untuk terus mengutamakan kesihatan diri di samping menjaga SOP bagi mengekang penularan wabak Covid-19 khususnya apabila sektor pelancongan negara kini sudah mula kembali rancak.
Dalam pada itu, Tiong berkata kementeriannya mempunyai perancangan berbentuk pemasaran digital dan pendekatan secara konvensional bagi mempromosikan sektor pelancongan negara ke peringkat antarabangsa.
Beliau berkata usaha itu akan turut melibatkan agensi pelancongan tempatan bagi membantu menarik lebih ramai pelancong asing ke dalam negara.


Sekolah jadi pusat pemindahan banjir, tak sesuai adakan PRU15, kata Radzi

Kementerian Pendidikan Malaysia (KPM) berkata sekarang bukan masa yang sesuai untuk mengadakan Pilihan Raya Umum ke-15 (PRU15) memandangkan warga sekolah khususnya para guru dan pentadbir akan terlibat dalam membantu pengurusan pusat mengundi dan juga pemindahan banjir.
Menteri Kanan Pendidikan Radzi Jidin menegaskan ianya sebagai tempoh yang amat berisiko kerana negara sedang berdepan dengan kemungkinan banjir akibat musim monsun dan proses struktur semula sektor pendidikan selepas terkesan akibat pandemik Covid-19.
Katanya, sudah sekian lamanya sekolah menjadi komponen bersama setiap kali musim banjir atau ketika pilihan raya diadakan.
Menurut Radzi, guru dan kakitangan sekolah akan terlibat dalam kedua-dua senario terbabit dan bangunan-bangunan sekolah turut digunakan dalam situasi tersebut.
"Sebab itu saya katakan tadi seolah-olah kita tidak ada masa lain nak buat pilihan raya ini. Kenapa beriya-iya nak buat sekarang?
"Kalau kita bercakap tentang kepentingan rakyat  maka kita tahu apa kepentingannya pada waktu ini," katanya pada satu sidang media di Selangor hari ini selepas ditanya tentang persediaan kementerian sekiranya PRU15 diadakan dalam masa terdekat.
Semalam, Pengerusi Perikatan Nasional (PN) Muhyiddin Yassin menolak PRU15 diadakan lebih awal dan menggesa kerajaan bersiap sedia berdepan musim banjir berikutan monsun timur laut yang bermula bulan ini.
Muhyiddin berkata mengadakan PRU15 pada musim banjir adalah tidak wajar kerana ia akan menyusahkan rakyat.
Menurut Radzi, KPM juga sedang menjalankan beberapa perkara dan inisiatif bagi memastikan struktur pendidikan diletakkan pada asas yang kukuh.
"Sebab itu pendirian kita tetap bahawa keutamaan perlu diberikan kepada kebajikan rakyat.
“Dan anak-anak kita perlu dapat yang terbaik," katanya.


Malaysia rekod vaksinasi lebih 6 juta dos

Jumlah keseluruhan pemberian dos pertama dan kedua vaksin Covid-19 di negara ini setakat semalam sudah melebihi enam juta dos.Menteri Kesihatan Dr Adham Baba berkata setakat semalam, seramai 4,384,441 telah menerima dos pertama manakala 1,666,757 individu sudah melengkapkan dos kedua, menjadikan keseluruhan pemberian kedua-dua dos berjumlah 6,051,198.Menerusi perkongsian di Twitter, beliau memaklumkan lima negeri yang mencatatkan peneriman kedua-dua dos tertinggi ialah Selangor dengan 216,386 diikuti Sarawak (188,289), Johor (176,080), Perak (154,422) dan Kuala Lumpur (145,906).Mengenai vaksinasi harian bagi Program Imunisasi Covid-19 Kebangsaan, Dr Adham berkata sebanyak 235,623 dos diberikan semalam, tertinggi sejak ia dimulakan pada 24 Feb lepas.Katanya daripada jumlah tersebut,181,840 merupakan penerima suntikan dos pertama manakala 53,783 lagi dos kedua.


Kes harian Covid-19 menurun bawah 6,000

Malaysia merekodkan kes baru sebanyak 5,854 kes menjadikan kes keseluruhan Covid-19 meningkat sebanyak 2,466,663 kes.6,715 pesakit juga direkodkan sembuh, menjadikan jumlah keseluruhan pesakit sembuh sebanyak 2,368,634.Dalam pada itu, kes yang memerlukan rawatan di unit rawatan rapi (ICU) adalah sebanyak 570 kes di mana 503 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 293 kes di mana 216 adalah kes Covid-19.Dari 5,854 kes harian yang dilaporkan pada hari ini, 79 kes (1.3%) adalah daripada Kategori Tiga, Empat, dan Lima, dan 5,775 kes (98.7%) lagi adalah terdiri daripada Kategori Satu dan Dua.


Pengurusan sekolah dibenar periksa sijil vaksinasi guru, kata Radzi

Pengurusan sekolah dibenar memeriksa sijil vaksinasi guru bermula hari ini, kata Menteri Kanan Pendidikan Radzi Jidin.Beliau berkata ia bagi memastikan tiada guru yang culas dalam mematuhi pekeliling dikeluarkan Jabatan Perkhidmatan Awam (JPA) yang mewajibkan pengambilan vaksin dalam kalangan penjawat awam.“Mulai hari ini pihak sekolah akan memeriksa sijil digital vaksinasi ini untuk memastikan setakat mana guru-guru yang betul-betul (mengambil vaksin).  Maknanya dah periksa satu persatu sijll vaksinasi ini untuk memastikan yang mana kata dah divaksinkan, betul-betul dah divaksinkan atau yang kata mana tak divaksinkan, betul-betul belum divaksinkan.“Sebab kami tak nak ada kes-kes tertentu yang mana ada kes kata ada vaksin, tapi tak divaksinkan dan sebagainya.“Jadi kami akan pastikan setiap guru itu akan disemak sijil vaksin mereka oleh pihak sekolah bagi memastikan data terkini yang ada ini pada 1 November adalah data yang tepat dan untuk membolehkan jika sebarang tindakan diambil kemudian, tindakan itu adalah berdasarkan data yang tepat,” katanya.Beliau berkata demikian kepada pemberita sebelum mengadakan sesi libat urus di Sekolah Kebangsaan (SK) Ayer Molek.JPA dalam satu pekeliling sebelum ini mewajibkan penjawat awam termasuk guru untuk mengambil vaksin dan perlu segera melengkapkan imunisasi sebelum 1 November, atau mereka boleh berdepan tindakan tatatertib termasuk dibuang kerja.Radzi berkata tindakan itu perlu diambil bagi memastikan guru bersama Kementerian Pendidikan dapat mewujudkan persekitaran yang selamat kepada murid dan pelajar sekolah ketika negara masih berdepan ancaman Covid-19.“Jadi kita kena faham bahawa guru ini sentiasa bersama dengan murid. Selain melibatkan murid ia juga melibatkan ibu bapa.“Jadi (amat penting) untuk guru-guru ini bersama dengan kementerian pendidikan untuk mewujudkan persekitaran selamat dan meyakinkan ibu bapa bahawa sekolah ini adalah satu persekitaran selamat. Maka amat penting untuk guru-guru memastikan bahawa mereka divaksinkan,” katanya.Dalam pada itu, Radzi berkata seramai 694,531 murid Tahun Satu, Dua dan Tiga manakala 652,142 pelajar Tingkatan Tiga dan Empat memulakan persekolahan di negeri yang beralih ke Fasa Empat Pelan Pemulihan Negara (PPN) pada hari ini membabitkan Melaka, Selangor, Kuala Lumpur dan Putrajaya.


Pekerjaan terbaik di dunia

Dalam ucapan pengumuman peletakan jawatannya, Boris Johnson menyifatkan perdana menteri Britain adalah pekerjaan terbaik di dunia.
Beliau kelihatan berasa keberatan untuk melepaskannya, tetapi tekanan amat kuat dari ahli-ahli Parlimen partinya mendorong Johnson beralah.
Umumnya, bagi ahli-ahli politik Britain, perdana menteri adalah jawatan tertinggi yang mereka idamkan dan untuk mereka, ia merupakan pekerjan terbaik di dunia.
Perdana menteri sebelum Johnson iaitu Theresa May juga menyatakan bahawa memegang jawatan itu adalah pencapaian tertinggi baginya.
Beliau juga kelihatan berat untuk melepaskannya.
Theresa May menggantikan David Cameron yang melahirkan kelegaannya kerana dapat melepaskan jawatannya kerana tidak sanggup untuk melaksanakan Brexit, iaitu membawa keluar Britain daripada Kesatuan Eropah (EU).
Kecuali hal Brexit, mungkin Cameron juga berasakan bahawa jawatan perdana menteri adalah pekerjaan terbaik di dunia.
Mana tidaknya, beliau berusaha untuk menjadi ketua parti Konservatif yang membolehkan beliau menjadi calon perdana menteri.
Walaupun partinya tidak dapat majoriti pada tahun 2010, Cameron menjadi perdana menteri kepada kerajaan campuran bersama Liberal Demokrat.
Pada masa inilah mula keretakan hubungan antara Britain dengan EU.
Cameron mengambil sikap tegas untuk menjaga kepentingan Britain dalam EU tetapi tidaklah  sampai hendak membawa negaranya keluar daripada kesatuan itu.
Kefahaman umum dalam kalangan golongan terpelajar adalah Britain wajar kekal dalam EU untuk kebaikan bukan saja bagi negara itu tetapi juga Eropah dan dunia Barat.
Tetapi bagi rakyat umum, mereka melihat kehadiran pekerja-pekerja asing terutama dari Eropah Timur mengancam bukan saja pendapatan tetapi juga budaya mereka.
Maka idea Brexit ini mempunyai nada populis aliran kanan.
Apabila Nigel Farage melalui Parti Brexit menjadikan gagasan itu sebagai manifestonya, ia mendapat sambutan ramai.
Maka parti Konservatif berasa terancam.
Cameron menjanjikan referendum untuk Brexit jika beliau menang pilihan raya tahun 2016.
Ia bertujuan supaya undi bagi partinya dapat dipertahankan.
Tetapi beliau tetap menolak Brexit dan percaya rakyat dalam referendum itu kelak turut mahu Britain kekal dalam EU.
Parti Konservatif menang majoriti selesa.
Suatu yang mengejutkan bagi Cameron dan beliau tidak perlu lagi mengetuai kerajaan campuran.
Ternyata referendum untuk Brexit memberi undi kepada parti Konservatif.
Cameron terpaksa melaksanakan referendum itu.
Ia merupakan suatu risiko bagi dirinya.
Lebih-lebih lagi sebahagian daripada anggota Konservatif turut menyokong Brexit.
Golongan ini diketuai oleh Johnson yang melancarkan kempen Leave, bermaksud tinggalkan EU.
Johnson adalah ahli politik populis yang mempunyai gaya mudah mesra dengan rakyat.
Beliau berjaya menang bagi jawatan Datuk Bandar London.
Tetapi bagi golongan politik, kemampuan beliau untuk menjadi orang yang dapat menyelesaikan masalah negara adalah diragukan.
Apabila referendum dilaksanakan, ternyata rakyat memilih Brexit.
Ia merupakan tamparan bgi Cameron.
Tetapi untuk pelaksanaan Brexit adalah suatu yang berat bagi Cameron, lebih-lebih lagi beliau tidak bersetuju dengannya.
Jawatan perdana menteri sudah menjadi beban baginya dan beliau meletak jawatan.
Parti Konservatif memilih May untuk menggantikannya.
Ia datang dengan tiba-tiba dan tidak dijangka.
Beliau bukanlah pendukung Brexit tetapi anggota partinya percaya padanya untuk melaksanakan Brexit dengan boleh menguntungkan Britain.
Johnson dilantik sebagai setiausaha luar arau menteri luar, tentunya turut terlibat bagi pelaksanaan Brexit.
May berusaha sungguh-sungguh tetapi gagal.
Bagi menghadapi pilihan raya, parti Konservatif memilih Boris Johnson untuk mengetuainya.
Dengan trend populis aliran kanan melanda dunia Barat, dari Donald Trump di Amerika Syarikat hingga Marie Le Pen di Perancis, maka Johnson adalah tokoh gelombang ini di Britain.
Beliau mengalahkan Parti Buruh pimpinan Jeremy Corbyn.
Parti Buruh menolak Brexit dan Corbyn adalah ahli politik kiri.
Parti Konservatif juga memainkan isu yang menggambarkan Corbyn sebagai anti-Yahudi iaitu anti-Semit walaupun sebenarnya tidak.
Sebagai orang kiri, beliau sememngnya pro-Palestin.
Dalam kempennya, Parti Buruh mengingatkan orang ramai mengenai perwatakan Johnson yang menyebabkan ia tidak sesuai untuk menjadi perdana menteri.
Parti Buruh menawarkan dasar-dasar pro rakyat bawahan yang seperti di negara lain, adalah penduduk majoriti.
Tetapi pilihan raya itu berfokus kepada Brexit, dan mereka memberi undi kepada Parti Konservatif dan Johnson dengan selesa.
Beliau mula menjadi perdana menteri pada tahun 2019.
Brexit berkuat kuasa pada tahun 2020.
Pelaksanaan Brexit ternyata berlaku secara tidak teratur.
Rundingan dengan EU tidak dapat diselesaikan dengan baik.
Bekalan minyak dan keperluan lain juga terjejas. Perwatakan Johnson tidak membantu.
Apa yang dikatakan oleh pihak Parti Buruh ternyata benar.
Ahli-ahli Parti Konservatif mula meragui beliau.
Apbila Covid-19 sampai di Britain pada tahun 2020 dan kekal pada tahun 2021, keadaan bertambah buruk.
Tetapi Johnson tetap tenang dan "menikmati pekerjaan terbaik di dunia" itu.
Akhirnya minggu lalu, beliau beralah apabila 50 menterinya letak jawaran kerana enggan bekerja di bawah beliau.
Kata-kata terhadap Johnson juga kasar.
"Toksik," kata salah seorang daripada mereka.
Adakah jawatan perdana menteri Britain "adalah pekerjaan terbaik di dunia?"
Ia merupakan ungkapan peribadi Johnson untuk menyatakan penghargaannya kepada jawatan itu.
Bagi  ahli politik, ia merupakan jawatan idaman.
Bagi rakyat, jawatan itu perlu diisi dan kesan daripada kehadiran seseorang di situ mesti mendatangkan manfaat kepada bukan saja negara tetapi dunia.
Sebagai negara raja berperlembagaan dan demokrasi berparlimen, kedudukan dan kuasa perdana menteri adalah terhad.
Perdana menteri adalah ketua kerajaan dan bukannya ketua negara.
Dunia boleh melihat bahawa pejabat dan kediaman rasmi perdana menteri Britain adalah bangunan biasa dan bukannya istana.
Namanya mengikut alamat bangunan, iaitu 10 Downing Street.
Tidaklah ia mempunyai nama istimewa.
Walaupun ia sentiasa dipelihara dan diperbaharui dengan baik, ia merupakan pejabat perdana menteri sejak 300 tahun dahulu ketika negara itu mempunyai empayar terbesar meliputi enam benua.
Kini negara-negara bekas tanah jajahan empayar itu turut mengamalkan sistem pemerintahan Britain, walaupun banyak penyesuaian mengikut tuntutan tempatan.
Perdana menteri perlu menjawab kepada Parlimen yang juga terletak di bangunan lama bersejarah.
Dunia juga dapat melihat dalam House of Commons atau Dewan Orang Ramai.
Ia kelihatan sempit dengan wakil rakyat duduk bersesak.
Tanpa meja dan skrin komputer seperti mana dalam dewan Parlimen sebahagian daripada negara membangun.
House of Commons ini kelihatannya seperti town hall atau dewan bandar.
London adalah kota sesak. Ia ibu kota dan pusat kewangan utama United Kingdom.
Tetapi tiada pula tuntutan supaya pusat pntadbiran dipindahkan ke tempat lain.
Tanpa empayar, Britain masih berkemampuan tinggi, antara lain kerana warisan yang dihimpun semasa menjadi kuasa penjajah.
Turut diwarisi ialah sistem kuasa dunia pasca Perang Dunia Kedua.
Dengan merupakan anggota tetap Majlis Keselamatan Bangsa-bangsa Bersatu.
Ia masih berpengaruh sebagai sekutu utama Amerika Syarikat.
Bersama bekas tanah jajahannya yang diperintah bangsa Inggeris, iaitu Australia, Canada dan New Zealand, Britain menjadi tulang belakang "dunia Barat" yang menguasai dan memimpin dunia hari ini melalui fahaman demokrasi liberal yang belum tercabar lagi.
Dunia Barat bukan saja menguasai kekayaan kebendaan dan persenjataan tetapi juga budaya, ilmu, kesusasteraan, kesenian, perbukuan, kewartawanan, media, sains dan teknologi.
Maka siapa yang menjadi perdana menteri Britain bukan saja memimpin negara itu tetapi mempengaruhi dunia.
Maka jawatan itu "adalah pekerjaan terbaik dunia" yang mana Parti Konesrvatif menganggap Johnson gagal.


Tiada penyesalan, kata peguam hak asasi Singapura selepas digantung tugas 5 tahun

Peguam hak asasi manusia terkemuka M Ravi hari ini digantung tugas selama lima tahun selepas mahkamah di Singapura berkata beliau membuat "tuduhan berat dan tidak berasas serta berkelakuan tidak wajar" terhadap peguam negara republik itu serta pegawai dari Jabatan Peguam Negara dan Persatuan Undang-undang Singapura.
Ketua Hakim Sundaresh Menon ketika menyampaikan keputusan itu, berkata sekatan maksimum yang mungkin untuk salah laku di pihak peguam, lapor Channel NewsAsia.
Ravi, yang terkenal kerana mewakili banduan yang dijatuhi hukuman mati termasuk banduan Malaysia di Singapura, digantung tugas berhubung kenyataan yang dikeluarkan dalam temu bual mengenai kes seorang keldai dadah bernama Gobi Avedian.
Beliau berkata pendakwa raya "terlalu bersemangat dalam pendakwaannya" terhadap Gobi, menyalahkan hukuman mati yang kemudiannya dijatuhkan ke atas anak guamnya.
Menurut laporan itu, beliau juga meminta kerajaan, pendakwa raya dan menteri undang-undang Singapura memohon maaf kepada Gobi, sambil menambah bahawa "keadilan pendakwaan 'dipersoalkan oleh mahkamah sendiri'".
Ketika diminta untuk menarik balik kenyataannya, beliau memuat naik surat daripada Jabatan Peguam Negara di media sosial yang mengatakan beliau berhak untuk mengkritik "ketidakadilan berkaitan dengan kegagalan keadilan".
Mengulas isu penggantungannya, Ravi berkata beliau gembira kerana berjaya membuka semula kes hukuman mati dan menyelamatkan "sekurang-kurangnya satu nyawa", merujuk kepada kes Gobi.
"Saya ada pilihan," tambahnya.
"Saya memilih untuk mendedikasikan perkhidmatan 20 tahun saya kepada perjuangan hak asasi manusia dan akses kepada keadilan di Singapura dengan kos yang mahal.
"Saya tidak menyesal."
Ravi antara lain turut mewakili warga Malaysia Nagaentran K Dharmalingam yang dihukum mati secara kontroversi di Singapura atas kesalahan dadah pada April lalu.
Nagaenthran, yang didiagnosis mempunyai tahap IQ rendah yang menyebabkannya tidak layak dijatuhi hukuman mati, dihukum gantung pada 27 April.
Ravi dan rakan peguam Violet Netto kemudiannya dikenakan denda S$20,000 selepas mereka dituduh tidak mengikut piawaian yang diharapkan daripada seorang peguam dalam memfailkan permohonan jam ke-11 di mahkamah untuk menyelamatkan nyawa Nagaenthran.
Ravi juga berdepan beberapa siasatan disiplin profesional yang boleh menyebabkan beliau didenda, digantung atau dihentikan tugas sebagai peguam, termasuk tiga prosiding menghina mahkamah serta beberapa siasatan polis.
Beliau dan seorang lagi rakan peguamnya turut diperintahkan membayar kos guaman sebanyak S$10,000 kepada peguam negara berhubung saman diskriminasi etnik yang difailkan oleh 17 banduan Melayu yang dijatuhi hukuman mati.
Hakim kemudian berkata Ravi meneruskan saman itu walaupun diberitahu bahawa ia tidak mendapat persetujuan daripada peguam negara.


Ahli Parlimen Umno, BN ikrar tak akan sokong usul undi tidak percaya

Ahli-ahli Parlimen Umno dan Barisan Nasional hari ini bersetuju Parlimen bersidang semula mengikut peraturan mesyuarat sedia ada di samping turut berikrar mereka tidak akan menyokong usul menjatuhkan kerajaan ketika ini.Dalam satu kenyataan, Naib Presiden Umno Ismail Sabri Yaakob berkata ahli Parlimen Umno dan BN harus sepakat untuk menumpukan usaha memerangi pandemik Covid-19 selain berbincang isu yang melibatkan rakyat.“Kami amat mengharapkan sidang Parlimen ini akan dapat memberi tumpuan kepada isu-isu yang dihadapi rakyat dalam mendepani pandemik Covid-19.“Oleh yang demikian dan bagi menjunjung titah Tuanku supaya suhu politik dapat diredakan maka kami setuju untuk tidak menyokong usul undi tidak percaya sekiranya dikemukakan,” katanya.Dalam kenyataan yang sama, Ismail yang juga menteri kanan dan jurucakap kerajaan dalam perang Covid-19 berkata menteri dan timbalan menteri Umno dan BN akan komited sepenuhnya dalam melaksanakan tugas- tugas “terutamanya melibatkan tugas dan portfolio yang berkait secara langsung dalam mengekang penularan Covid-19, pelaksanaan vaksinasi serta pemulihan ekonomi rakyat dan negara.Kenyataan terbaru itu menambah satu lagi respons terbaru daripada pemimpin Umno menyatakan sokongan mereka terhadap dua kenyatan Yang di-Pertuan Agog dan Majlis Raja-Raja Melayu susulan mesyuarat khas Istana Negara minggu lalu.Dalam kenyataan mereka, antara lain Raja Melayu menggesa sidang Parlimen yang ditangguhkan sejak Januari lalu diadakan semula secepat mungkin.Mereka turut mengingatkan supaya suhu politik dalam negara diredakan.“Pentingnya sebuah kerajaan yang stabil dan mendapat keyakinan serta mendapat sokongan majoriti rakyat,” kata kenyataan itu lagi.


AstraZeneca mulakan ujian vaksin ‘booster’

AstraZeneca dan Universiti Oxford memulakan ujian vaksin baru yang diubah suai pada pada Ahad Sunday untuk melawan varian Beta Covid-19 yang pertama kali ditemui di Afrika Selatan.Ujian vaksin “booster” itu melibatkan sekitar 2,250 peserta dari Britain, South Africa, Brazil dan Poland.Mereka termasuk penerima lengkap vaksin AstraZeneca atau vaksin mRNA seperti Pfizer selain mereka yang belum menerima sebarang suntikan vaksin.Vaksin baru yang dinamakan AZD2816 dicipta menggunakan bahan utama yang sama seperti vaksin AstraZeneca namun genetiknya diubahsuai daripada protein berdasarkan varian Beta.“Ujian dos booster daripada vaksin-vaksin yang ada dan vaksin varian baru adalah penting bagi memastikan kita bersedia lebih awal daripada pandemik koronavirus sekiranya ia diperlukan nanti,” kata Andrew Pollard yang merupakan pengarah Oxford Vaccine Group di Universiti Oxford.Program vaksinasi Britain dianggap antara yang berjaya di dunia namun pakar masih tidak mengetahui berapa lama perlindungan vaksin itu dapat kekal dalam tubuh.“Kajian ini boleh memberikan bukti yang kukuh sama ada dos lanjut termasuk yang ‘diubah suai’ bagi melawan virus baru ini mungkin diperlukan pada masa akan datang,” kata Maheshi Ramasamy, pengkaji utama di Oxford Vaccine Group.Data awal daripada ujian itu dijangka akan diperolehi tahun ini.Vaksin-vaksin yang digunakan ketika ini dipercayai kurang efektif bagi varian Beta walaupun varian Delta yang muncul di India lebih membimbangkan orang ramai.Walaupun vaksin utama dipercayai sangat efektif dalam mencegah penyakit serius, kebolehjangkitan varian Delta kini telah menyebabkan kenaikan mendadak jangkitan di beberapa buah negara, termasuk Britain.


Najib masuk wad HKL, bicara kes 1MDB dilapangkan

Perbicaraan kes Najib Razak membabitkan dana 1Malaysia Development Berhad (1MDB) yang dijadualkan bersambung hari ini, telah dilapangkan kerana bekas perdana menteri itu dimasukkan ke Hospital Kuala Lumpur (HKL) setelah mengalami masalah tekanan darah.
Peguam Najib Muhammad Shafee Abdullah memaklumkan hakim Collin Lawrence Sequerah bahawa anak guamnya itu tidak akan dapat hadir ke mahkamah hari ini dan mungkin juga esok.
“Najib telah jatuh sakit dan beliau kini dimasukkan ke wad di HKL sejak semalam. Saya diberitahu setakat pagi ini pada 7.30 pagi dan 9.30 pagi, ujian tertentu akan dilakukan ke atas beliau yang mungkin mengambil masa beberapa hari lagi. Yang pasti, hari ini cuti Yang Arif, saya rasa esok juga mungkin beliau tidak dapat hadir.
“Beliau mengalami masalah kesihatan, kerana tekanan darahnya didapati turun naik. Puncanya tidak dapat dikesan jadi mereka sedang melakukan yang terbaik,” katanya.
Menurut peguam itu, Najib akan dipindahkan dari HKL ke Institut Jantung Negara (IJN) hari ini.
"Ada kemungkinan, malah dipastikan bahawa pemindahan dari HKL ke IJN akan berlaku," kata Shafee.
Timbalan pendakwa raya Mohamad Mustaffa P Kunyalam tidak membantah penangguhan yang ditetapkan oleh hakim Sequerah pada petang esok untuk sebut semula kes bagi mendapatkan perkembangan terkini keadaan tertuduh.
Semalam, perbicaraan kes tersebut telah ditangguhkan sehingga 12.30 tengah hari selepas timbalan pendakwa raya kanan Gopal Sri Ram yang mengetuai pasukan pendakwaan memberitahu mahkamah bahawa pada pukul 2 petang, Najib perlu dibawa ke hospital untuk rawatan perubatan kerana ubat tekanan darah yang beliau makan memberi kesan buruk kepadanya.
Gopal Sri Ram memberitahu hakim Sequerah bahawa beliau dimaklumkan oleh pegawai Penjara Kajang bahawa keadaan Najib yang "agak teruk".
Perbicaraan dijadualkan disambung semula sehingga Khamis ini. Semalam, Pengurus Cawangan Ambank (M) Berhad Jalan Raja Chulan, R Uma Devi memberi keterangan sebagai saksi pendakwaan ke-37.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.


Tajuddin bakal ke Jakarta sebagai duta Malaysia

Ahli politik lantang Tajuddin Abdul Rahman bakal berangkat ke Jakarta akhir bulan ini untuk memulakan tugas sebagai duta Malaysia ke Indonesia, mengesahkan spekulasi sejak beberapa bulan lalu mengenai pelantikannya.MalaysiaNow difahamkan daripada sumber diplomatik pelantikan ahli Parlimen Pasir Salak itu bagi mewakili negara sudah mendapat kelulusan daripada kerajaan Indonesia.MalaysiaNow juga turut menghubungi Wisma Putra untuk mendapatkan ulasan.Tajuddin akan mengisi kekosongan jawatan diplomatik penting mewakili Malaysia menggantikan Zahrain Mohd Hashim yang merupakan lantikan politik terakhir semasa pentadbiran Najib Razak. Zahrain yang merupakan bekas ahli PKR dari Pulau Pinang digugurkan daripada jawatan itu pada 2018 dan digantikan dengan Zainal Abidin Bakar selepas Pakatan Harapan mengambil alih pentadbiran kerajaan dan sebagai sebahagian daripada dasar tiada lantikan politik untuk jawatan diplomatik.Khabar angin pelantikan Tajuddin telah mencetuskan bantahan daripada ahli Parlimen pembangkang sejak ia dilaporkan media Indonesia.Bantahan tersebut turut semakin hebat ketika ahli politik itu menjadi sebahagian daripada delegasi rasmi Perdana Menteri Ismail Sabri Yaakob bertemu Presiden Joko Widodo pada November lalu.Pada Mei tahun lalu, pentadbiran Muhyiddin Yassin yang merupakan perdana menteri ketika itu memecat Tajuddin sebagai pengerusi syarikat pengangkutan awam Prasarana berikutan ulasan tidak sensitifnya mengenai kemalangan melibatkan tren LRT di Kuala Lumpur yang menyebabkan puluhan penumpang cedera.Graduan ekonomi berusia 74 tahun itu pernah menjadi tahanan Akta Keselamatan Dalam Negeri (ISA) semasa pentadbiran Dr Mahathir Mohamad.Karier politiknya terus meningkat selepas memenangi kerusi Parlimen Pasir Salak pada 2008.Beliau juga antara ahli Parlimen Umno yang lantang di Dewan Rakyat, namun bercanggah dengan kumpulan Umno yang bersekutu dengan bekas perdana menteri Najib Razak dan Presiden Umno Ahmad Zahid Hamidi apabila kedua-dua pemimpin itu memulakan kempen menumbangkan Muhyiddin.MalaysiaNow telah menghubungi Tajuddin namun masih tidak mendapatkan sebarang respons.


Askar maut ketika kumpulan pemisah serang hendap tentera di Papua, Indonesia

Beberapa anggota kumpulan pemisah bersenjata melakukan serang hendap ke atas sekumpulan askar Indonesia ketika operasi mencari juruterbang warga New Zealand yang diculik di wilayah Papua, mengorbankan satu nyawa, kata tentera pada Sabtu.
Tentera Indonesia berkata kumpulan itu menjelajah daerah terpencil dan berbukit di Nduga pada Sabtu ketika lelaki bersenjata melepaskan tembakan, menyebabkan sekurang-kurangnya seorang askar maut.
Askar itu adalah sebahagian daripada kumpulan yang dikerahkan untuk mencari Phillip Mark Mehrtens, juruterbang syarikat penerbangan Indonesia Susi Air yang diculik oleh pemberontak di lapangan terbang Nduga pada Februari lalu.
"Keadaan anggota lain yang terpisah di beberapa lokasi masih belum diketahui," kata jurucakap tentera Indonesia Julius Widjojono pada sidang media semalam.
Tentera Pembebasan Nasional Papua Barat (TPNPB), sayap tentera kumpulan pemisah utama Papua, mengaku bertanggungjawab atas serangan itu dan berkata mereka telah membunuh sembilan askar.
Pemberontak sebelum ini menuntut Indonesia mengiktiraf kemerdekaan Papua sebagai balasan kepada pembebasan juruterbang, serta mengadakan pertemuan dengan Presiden Joko Widodo yang dianjurkan oleh masyarakat antarabangsa.
TPNPB berkata serangan pada Sabtu adalah tindakan pertahanan terhadap aktiviti ketenteraan di wilayah itu dan menuntut kerajaan berunding untuk pembebasan Mehrtens.
“PBB dan kerajaan New Zealand mempunyai kewajipan untuk mendesak Indonesia menghentikan operasi ketenteraan,” kata jurucakap pemberontak Sebby Sambom, semalam.
Pengangkutan udara adalah satu-satunya cara untuk sampai ke kawasan pergunungan di Papua, di mana serangan pemberontak meningkat sejak beberapa tahun kebelakangan ini.
Penduduk Melanesia Papua berkongsi sedikit hubungan budaya dengan seluruh Indonesia dan tentera telah lama dituduh melakukan pencabulan ke atas hak asasi manusia di sana.
Bekas tanah jajahan Belanda, Papua mengisytiharkan wilayah itu merdeka pada 1961, tetapi negara jiran Indonesia mengawalnya dua tahun kemudian, menjanjikan referendum kemerdekaan.
Pengundian seterusnya yang memihak untuk kekal sebagai sebahagian daripada Indonesia secara meluas dianggap sebagai palsu.


Sarawak bakal wartakan kawasan rizab hutan di Kuching

Kerajaan Sarawak akan mewartakan daerah Petra Jaya, Kuching, sebagai kawasan yang dilindungi sepenuhnya pada tahun depan sebagai sebahagian usaha pemuliharaan alamnya.Ketua Menteri Sarawak Abang Johari Openg berkata dengan menggerakkan usaha tersebut, ia dapat menerapkan konsep yang sama dengan Taman Alam Sekitar Simpan Stutong yang lebih dikenali sebagai Sama Jaya Nature Reserve.“Kerajaan negeri telah menyasarkan daerah ini dalam warta rizab alamnya,” katanya di samping turut menambah bahawa dia telah mengadakan perbincangan dengan timbalannya, Awang Tengah Ali Hasan mengenai usaha mengubah wajah kawasan tersebut berdasarkan konsep “hutan bandar”.“Kita ada satu di Stutong dan kawasan Taman Tasik, Bukit Siol ini adalah untuk Petra Jaya. Di sini, ia sesuai untuk konsep itu, kerana ada tasik.“Kita lihat bahawa tempat ini boleh diubah menjadi rizab alam semulajadi dengan pelbagai jenis pokok,” katanya ketika merasmikan Hari Hutan Antarabangsa peringkat negeri Sarawak di Kuching hari ini.Beliau turut menambah bahawa kawasan itu mampu menyaingi taman-taman hutan terbaik di kawasan semenanjung.“Kita miliki tanah yang luas, kita tidak memiliki penduduk yang ramai, dan kita akan perkenalkan inisiatif baru (untuk memelihara alam sekitar) dengan teknologi baru.“Saya fikir jika kita tanam pokok dengan betul, tempat ini akan jadi lebih baik daripada yang ada di Kuala Lumpur. Taman-taman di sana juga turut dipulihkan. Tetapi yang ini lebih baik – kita dapat melihat bukit dan pokok,” katanya.


Kes harian lepasi 4,600 jangkitan, 11 lagi terkorban

4,684 kes baru Covid-19 direkodkan semalam menjadikan jumlah keseluruhan sebanyak 4,705,824 kes.
Sebanyak 4,275 pesakit turut dilaporkan sembuh, menjadikan jumlah keseluruhan kes sembuh sebanyak 4,622,900.
Ketika ini, 46,904 kes aktif direkodkan, dengan 45,264 atau 96.5% daripadanya sedang menjalani kuarantin kendiri.
Dalam pada itu, 28 (0.1%) kes kini berada di pusat kuarantin sementara 1,556 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 56 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 65.4% dengan kes Covid-19 merangkumi 14.9%.
11 lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,009 orang.


Malaysia ambil langkah siap siaga hadapi cacar monyet

Menteri Kesihatan Khairy Jamaluddin hari ini berkata negara sedang memperkasakan persiapan dalam berdepan wabak cacar monyet walaupun tiada kes penyakit itu dikesan dalam negara setakat ini.Pada sidang media hari ini, beliau berkata kementerian memantau perkembangan penularan virus di negara yang melaporkan kes penyakit itu bagi mencegah ia masuk ke dalam negara.“Kita sudah meletakkan petugas kesihatan di pintu masuk antarabangsa, selain pegawai imigresen bagi memantau simptom cacar monyet dalam kalangan penumpang.“Jika mereka mengalami gejala, penumpang tersebut akan dirujuk serta-merta kepada pihak berkuasa kesihatan di lapangan terbang antarabangsa,” katanya.Beliau turut berkata aplikasi MySejahtera akan dikemas kini bagi memastikan penumpang dari negara yang melaporkan kes wabak itu untuk mengambil langkah berjaga-jaga.Beliau berkata pelawat dari negeri-negeri yang sudah mengumumkan endemik cacar monyet perlu menjalani perintah kuarantin kendiri melalui aplikasi tersebut.“Namun bagi negara-negara yang tiada kes endemik (cacar monyet) hanya akan menerima notifikasi, bagi memastikan mereka berjaga-jaga dan memantau simptom wabak itu dalam tempoh 21 hari,” katanya.Cacar monyet yang biasanya dikesan di negara Afrika seperti Nigeria dan Cameroon itu dikenal pasti menylar di beberapa negara Eropah termasuk United Kingdom dan Belanda.Bagaimanapun, pakar kesihatan mengatakan tahap penularannya masih berada di tahap endemik dan tidak berisiko tinggi.Dalam pada itu, Khairy berkata pihaknya sedang meningkatkan keupayaan diagnostik di mana setakat ini negara mempunyai keupayaan ujian saringan PCR bagi mengesan cacar monyet.“Kita akan pertingkat keupayaan dengan mendapatkan lebih banyak agen untuk ujian.“Dengan itu, kita ada kapasiti untuk jalankan ujian bagi cacar monyet menggunakan isolasi PCR dan seterusnya mampu merawat pesakit.”Setakat ini, Khairy berkata masih tidak ada sebarang kes cacar monyet dalam negara dan menggesa orang ramai untuk mengambil langkah berjaga-jaga untuk mencegah jangkitan cacar itu.“Kita sudah biasa dengan protokol penyakit berjangkit yang berjalan stabil berdepan Covid-19 sejak dua tahun lalu,” katanya sambil berkata prosedur operasi standard (SOP) seperti pengesanan kontak rapat, penggunaan MySejahtera dan kuarantin kendiri akan dilaksanakan bagi berdepan jangkitan cacar tersebut.